YB Fadhlina Sidek Dilantik sebagai Menteri Pendidikan

Kuala Lumpur – Selepas menewaskan Datuk Mansor Othman yang mewakili parti Perikatan Nasional yang juga merupakan Ahli Parlimen Nibong Tebal dan penyandang kerusi Parlimen tersebut selama dua penggal, dengan majoriti undi sebanyak 16 293, Yang Berhormat (YB) Fadhlina Sidek daripada parti Pakatan Harapan dilantik sebagai Menteri Pendidikan di bawah barisan Kabinet yang diketuai oleh YAB Dato’ Seri Anwar Ibrahim.

YB Fadhlina Sidek merupakan Senator Ahli Dewan Negara Lantikan Dewan Undangan Negeri (DUN) Pulau Pinang bagi tahun 2021 hingga 2022. Beliau juga merupakan seorang peguam syarie dan pemilik Tetuan Fadlina Siddiq & Associates bermula pada tahun 2022 hingga kini.

Jika disoroti latar belakang pendidikan YB Fadhlina, beliau mula mendapat pendidikan pada tahun 1996 di Sekolah Menengah Agama Batu 10, Cheras. Setelah itu, beliau melanjutkan pengajian di peringkat pengajian tinggi dan dianugerahkan Ijazah Sarjana Muda LL (B) dan Ijazah Sarjana Muda LL (B) Syariah di Universiti Islam Antarabangsa Malaysia pada tahun 2002. Selepas itu, beliau melanjutkan pengajian di peringkat Ijazah Sarjana LL (M) di Universiti Kebangsaan Malaysia.

Pencapaian beliau sebagai seorang aktivisme juga sesuatu yang membanggakan. Beliau pernah mewakili Kes Melibatkan Menantu dan Cucu-cucu “Rasul Melayu” pada tahun 2007. Kemudian, beliau mewakili Majlis Agama Islam Selangor (MAIS): Kes-kes Permohonan Pengisytiharan Bukan Lagi Seorang Islam yang juga merupakan kes paling kontroversi dari tahun 2011 hingga kini. Pada masa yang sama, beliau turut mewakili MAIS sebagai Panel Penilai Penjagaan Kanak-Kanak bersama Jabatan Kebajikan Masyarakat (JKM) pada tahun 2012.

YB Fadhlina merupakan Pengerusi Pertubuhan Bayt Al-Rahmah bermula dari tahun 2020 hingga kini bahkan beliau juga merupakan seorang daripada Ahli Lembaga Pengarah As-Sahabah Urus Zakat Pulau Pinang bermula dari tahun 2021 hingga kini.

Antara jawatan yang disandang oleh beliau ialah Timbalan Pengerusi Jawatankuasa Pilihan Khas Tadbir Urus, Integriti dan Antirasuah Dewan Negara (2021-2022) dan menyandang jawatan Ketua Wanita Keadilan bermula pada tahun 2022 hingga kini. Beliau juga antara wakil rakyat daripada parti Keadilan yang lantang memperjuangkan kepentingan sejagat.

Jika gagasan politik perubahan dengan meletakkan maruah negara melebihi kepentingan peribadi dan populariti parti, justeru kita harus mahukan peralihan politik yang terangkul nilai keadilan yang sentiasa mengutamakan kesejahteraan rakyat”.

(Kenyataan beliau dalam berita yang bertajuk “Peralihan Politik: Pulihkan Maruah Negara sebagai Keutamaan“, diterbitkan pada 5 Oktober 2022 oleh suarakeadilan.my).


Kuasai Bahasa Asing, Tingkatkan Kebolehpasaran Graduan – Raja Muda Perlis

Untuk mendapatkan maklumat terkini, ikuti kami melalui Telegram

Pauh Putra – Raja Muda Perlis Tuanku Syed Faizuddin Putra Jamalullail berkenan menyampaikan penganugerahan kepada graduan dalam Majlis Istiadat Konvokesyen 17 Universiti Malaysia Perlis (UniMAP) Sidang Ke-4 di Dewan Ilmu, Kampus Alam UniMAP Pauh Putra, baru-baru ini.

Antara inti pati yang dikongsikan, baginda berpesan:

Graduan digalakkan untuk meningkatkan kemahiran dalam penguasaan bahasa asing.

Dengan memiliki kemahiran ini, graduan mampu memberikan nilai tambah untuk tampil lebih istimewa dan berdaya saing dalam pasaran, seterusnya mendapat kedudukan yang lebih baik dalam pasaran kerja.

Dalam majlis tersebut, Raja Puan Muda Perlis Tuanku Hajah Lailatul Shahreen Akashah Khalil turut berkenan menyempurnakan penganugerahan kepada  334 orang graduan daripada Ijazah Sarjana Muda Teknologi Kejuruteraan Elektronik (Kepujian) jurusan Sistem Elektronik, Rekabentuk Telekomunikasi Elektronik, Rekabentuk Rangkaian Elektronik, Elektronik Bersepadu dan Sarjana Muda Kejuruteraan Awam Dengan Kepujian, Sarjana Muda Kejuruteraan Alam Sekitar (Kepujian) dan Sarjana Muda Teknologi Kejuruteraan Awam (Kepujian) (Pembinaan).

Turut hadir bersama-sama dalam majlis istiadat tersebut ialah anakanda bongsunya, Syed Sirajuddin Areeb Putra Jamalullail yang disambut oleh Naib Canselor UniMAP, Profesor Dato’ Ts. Dr. Zaliman Sauli.


Pelajar Kejuruteraan Awam USM Raih Anugerah Pelajaran DiRaja

George Town – Pelajar Sarjana Muda Kejuruteraan Awam, Universiti Sains Malaysia (USM), Muhammad Nasri Nasehir Khan menerima Anugerah Pelajaran DiRaja oleh Majlis Raja-Raja Malaysia bagi pelajar terbaik segala lapangan pada 3 Disember 2022 di Auditorium Dewan Budaya, USM. Majlis penerimaan anugerah ini disempurnakan perasmiannya oleh Pro Canselor USM, Tan Sri Datuk Dr. Zulkefli A. Hassan.

“Anugerah ini merupakan anugerah yang amat berharga kerana saya tidak pernah sangka akan menerima anugerah pingat berprestij ini,” ujar pelajar terbaik Sarjana Muda Kejuruteraan Awam itu.

Menurut beliau, cabaran terbesar sebagai seorang pelajar yang beliau alami adalah stigma orang sekeliling terhadap dirinya. Hal ini dikatakan demikian kerana terdapat segelintir masyarakat yang cuba merendahkan perjuangan dan matlamatnya, malah ada yang ingin mengambil kesempatan terhadap dirinya bagi membuktikan beliau mampu memecahkan rekod pelajar terbaik dengan purata PNGK 4.00 hingga ke tahun akhir.

Dengan komitmen yang menggunung, berkat doa, usaha dan sokongan daripada ibu bapa, pensyarah dan rakan-rakan, Muhammad Nasri berjaya peroleh purata PNGK 4.00 bagi jurusan Sarjana Muda Kejuruteraan Awam. Pencapaiannya ini melayakkan beliau menerima Anugerah Pelajaran Diraja oleh Majlis Raja-Raja, Hadiah Pingat Emas Universiti Sains Malaysia kepada pelajar tahun akhir terbaik bagi Ijazah Sarjana Muda Kejuruteraan (Kepujian) dan Hadiah Buku Universiti Sains Malaysia kepada pelajar tahun akhir terbaik bagi Ijazah Sarjana Muda Kejuruteraan (Kepujian).

Beliau juga mengatakan ramai yang tertanya-tanya akan rahsia kejayaannya, namun baginya sepanjang menuntut ilmu, beliau berpegang teguh dengan tiga hubungan utama, iaitu hubungan dengan Allah; hubungan dengan manusia, termasuklah ibu bapa, pemberi ilmu, orang sekeliling; dan hubungan dengan alam. Tambah beliau, kata orang alim, “jika kita mengejar dunia, dunia akan jauh daripada kita, namun jika kita mengejar akhirat, dunia akan turut serta bersama-sama kita.” Beliau turut menasihati agar pelajar tidak mengamalkan budaya menangguhkan kerja kerana perkara ini menjadi satu daripada asbab penghalang kejayaan dalam hidup.


Fokus Penguasaan Kecekapan Kerja melalui Penggunaan TMK – Raja Muda Perlis

Pauh Putra – Duli Yang Teramat Mulia (DYTM) Raja Muda Perlis, Tuanku Syed Faizuddin Putra Jamalullail berkenan berangkat ke Sidang Keenam bagi Istiadat Konvokesyen 17 Universiti Malaysia Perlis (UniMAP) yang diadakan di Dewan Ilmu, Kampus Alam UniMAP, Pauh Putra, baru-baru ini.

Pada majlis tersebut, DYTM Tuanku Syed Faizuddin Putra Jamalullail menitahkan bahawa para graduan universiti perlu memfokuskan penguasaan kecekapan kerja melalui penggunaan teknologi maklumat dan komunikasi (TMK) supaya mereka berupaya mempamerkan prestasi kerja yang baik dan pantas, meningkatkan kepuasan kerja mereka, dan sekali gus menyumbang kepada prestasi kerja yang cemerlang pada masa hadapan.

Sementara itu, Raja Puan Muda Perlis, Tuanku Hajah Lailatul Shahreen Akashah Khalil berkenan menyempurnakan penganugerahan folder Ijazah Sarjana Muda Kejuruteraan dengan Kepujian Mekanikal, Pembuatan dan Reka Bentuk Produk serta Sarjana Muda Teknologi Kejuruteraan Mekanikal (Kepujian) Pemesinan, Sistem Pertanian, Pembangunan Produk dan juga Pemprosesan Bahan kepada sebanyak 341 orang graduan.

Yang turut sama berangkat ialah anakanda kedua baginda berdua, Sharifah Farah Adriana Jamalullail.


Menteri Pendidikan, YB Fadhlina Sidek Mulakan Tugas Rasmi di KPM

Putrajaya – Susulan pelantikan baharu kabinet Kerajaan Perpaduan baru-baru ini, Menteri Pendidikan antara menteri yang menjadi tumpuan ramai sementelah sektor itu memainkan peranan penting dalam memenuhi aspirasi negara dalam konteks pembangunan pendidikan.

Bertempat di lobi Kementerian Pendidikan Malaysia (KPM), Menteri Pendidikan, YB Fadhlina Sidek, 45 tahun, mengimbas kad perakam waktu kira-kira pada pukul 9.00 pagi tadi sebagai simbolik memulakan tugas rasmi beliau di KPM.

Sesi tersebut turut disaksikan oleh Ketua Setiausaha (KSU) KPM, YBhg. Datuk Yusran Shah Mohd Yusof dan Ketua Pengarah Pendidikan Malaysia (KPPM), YBhg. Dato’ Haji Pkharrudin Haji Ghazali.

Menurut KPM, pelantikan Menteri Pendidikan pertama wanita akan membuka lembaran baharu kepada sistem pendidikan negara.

Dengan pelantikan ini, KPM yakin bahawa beliau dapat meneruskan kesinambungan dalam usaha memacu transformasi pendidikan ke tahap yang lebih tinggi demi pembangunan intelektual pewaris negara.

Terdahulu sebelum aktif dalam bidang politik, beliau merupakan seorang aktivis dan peguam dalam literasi undang-undang keluarga Islam, serta hal kebajikan kanak-kanak.

Pada Pilihan Raya Umum Ke-15 (PRU-15), YB Fadhlina merupakan Pengerusi Biro Guaman dan Pembangunan Komuniti Wanita PKR yang pertama kali dicalonkan oleh Parti Keadilan Rakyat (PKR) untuk bertanding di Parlimen Nibong Tebal dan berjaya menewaskan penyandang, Datuk Mansor Othman yang mewakili Perikatan Nasional (PN) dengan majoriti 16 293 undi.


DBP Wilayah Timur dan Jabatan Penyiaran Kelantan Kukuhkan Kerjasama

Untuk mendapatkan maklumat terkini, ikuti kami melalui Telegram

Kota Bharu – Dewan Bahasa dan Pustaka Wilayah Timur (DBPWT) telah mengadakan kunjung hormat ke Jabatan Penyiaran Kelantan bagi memperkukuh jaringan kerjasama kebahasaan dan kesusasteraan bagi tahun 2023.

Pertemuan ini dihadiri oleh Puan Ariza Che Ismail, Pengarah Dewan Bahasa dan Pustaka Wilayah Timur dan Encik Wan Azhan Wan Hamat, Pengarah Jabatan Penyiaran Kelantan. Turut hadir sama ialah Encik Muhamad Khairunizam Abdul Salam, Timbalan Pengarah Jabatan Penyiaran Kelantan dan pegawai kanan DBPWT.

Menyorot kembali sejarah kerjasama antara DBPWT dengan Jabatan Penyiaran Kelantan, khususnya Radio Malaysia Kelantan FM yang sememangnya telah terbina sekian lama, yakni sejak penubuhan DBPWT lagi. Kedua-dua agensi ini mempunyai matlamat sama dalam usaha merealisasikan program bahasa dan sastera.

“Kayanya Bahasa Kita” merupakan program yang mendapat perhatian pendengar tertinggi sejak tahun 2006 hingga kini. Rancangan ini dilakukan secara langsung di Radio Malaysia Kelantan FM pada setiap hari Khamis. Tujuannya adalah untuk meningkatkan pemahaman dan kecintaan masyarakat, khususnya generasi muda terhadap dialek Kelantan yang digunakan oleh generasi terdahulu agar terus terpelihara sebagai satu daripada elemen pengukuhan jati diri anak bangsa. Program lain turut diadakan sebelum ini, termasuklah Cakna Bahasa, Jendela Bahasa, Drama Radio Titian Mubarak, Indahnya Pantun, Kuiz Bulan Bahasa Kebangsaan dan Klip Peribahasa.

Bagi memperkukuhkan penganjuran program pada tahun 2023 akan datang di Radio Malaysia Kelantan FM, kedua-dua pihak bersetuju untuk meneruskan program Kayanya Bahasa Kita dengan penerapan dan perbandingan makna dari segi bahasa Melayu standard dan istilah. Program lain turut diadakan, antaranya termasuklah Ceria Bahasa yang memfokuskan kepada peribahasa, simpulan bahasa, makna, istilah dan Jawi.

Mengulas lebih lanjut, kedua-dua pihak telah bersetuju untuk mengangkat karya penulis tempatan sebagai karya Drama Radio. Menurut Puan Ariza Che Ismail, program penyebaran bahasa dan sastera di radio bukan sahaja terbatas kepada pendengar tempatan, malah dengan kepesatan teknologi pintar membolehkan penyebaran bahasa yang disiarkan melalui radio turut boleh disebarluaskan ke seantero dunia apabila disiarkan secara langsung dan dikongsi menerusi media sosial, seperti Facebook, Instagram, StreamYard, MyKlik, You Tube dan lain-lain.


Baling –Program UNESCO: Melestarikan Bahasa Sukuan, Bahasa Daerah dan Bahasa Orang Asli telah dilaksanakan dengan jayanya oleh Dewan Bahasa dan Pustaka (DBP) dan Jabatan Kemajuan Orang Asli (JAKOA). Program yang turut disokong oleh Kementerian Pengajian Tinggi (KPT) ini diadakan di Kampung Orang Asli Lubok Legong, Baling Kedah dari 12 September 2022 hingga 15 September 2022.

Program yang memberikan tumpuan kepada bahasa Orang Asli Kensiu ini bertujuan untuk memantapkan rangkaian kerjasama DBP–JAKOA dalam program kebahasaan serta memelihara bahasa tempatan sebagai warisan jati diri bangsa.

Timbalan Ketua Pengarah (Perancangan dan Pengurusan) JAKOA, Encik Saiful Zahlan Muhammad Azmi dalam ucapan perasmian penutupan program berkenaan memaklumkan bahawa pihak JAKOA sudah merancang program ini sejak tahun 2021 tetapi beberapa kali ditangguhkan kerana pandemik COVID-19.

Program pemeliharaan bahasa daerah dan bahasa suku kaum masyarakat orang asli ini selari dengan peruntukan Akta Orang Asli 1954 (Akta 134) dan Dasar Pentadbiran Orang Asli 1961, yang juga merupakan sebahagian daripada program sasaran Pelan Strategik Kemajuan Orang Asli (PSKOA) 2016 hingga 2022. Pelaksanaan program ini penting bagi mendapatkan data leksikal untuk tujuan pendokumentasian tetapi lebih penting lagi untuk memberikan pendedahan dan pengalaman kepada pegawai JAKOA mendalami kerja-kerja penyelidikan di lapangan.

Program yang berlangsung selama empat hari ini turut diselitkan dengan pelbagai aktiviti seperti Pertandingan Eja dan Sebut dengan Betul, serta Pertandingan Nyanyian Lagu Patriotik. Pertandingan ini diadakan untuk menyemarakkan lagi kecintaan terhadap negara dan menyuburkan semangat perpaduan dalam kalangan masyarakat setempat, khususnya dalam kalangan Orang Asli Kensiu di Kampung Lubok Legong. Program ini turut dimeriahkan lagi dengan nyanyian lagu “Jalur Gemilang” dan “Keluarga Malaysia” oleh masyarakat setempat, khususnya oleh kanak-kanak.

Pengarah Jabatan Pembinaan Bahasa dan Sastera, DBP, Puan Fauzilahyatun Mustafa dalam ucapannya semasa majlis penutupan menyatakan bahawa objektif utama program ini adalah untuk memelihara  bahasa ibunda sebagai warisan jati diri bangsa.

Umum mengetahui bahawa generasi masa kini kurang didedahkan dengan bahasa jati yang diwarisi daripada keluarga yang terdahulu. Justeru dengan adanya program seperti ini dapat memberikan peluang kepada generasi muda untuk mengenali dan mendalami bahasa jati masing-masing yang menjadi warisan turun-temurun.

Mengimbau sejarah pelaksanaan program UNESCO yang bermula sejak tahun 2014 hingga kini, DBP melalui Bahagian Peristilahan dan Leksikologi telah diberikan kepercayaan oleh KPT untuk melaksanakan program yang dapat menepati aspirasi dan matlamat UNESCO, iaitu memelihara bahasa ibunda sesuatu etnik dan suku kaum melalui program berbentuk kajian bahasa. Antara kajian bahasa atau dialek yang telah dilaksanakan termasuklah dialek Terengganu, dialek Melayu Sarawak dan dialek Perak. Manakala kajian bahasa sukuan di Sabah dan Sarawak ialah bahasa Banjar, Bajau, Miriek, Bajau Samah, Tidung, Lundayeh, Melanau Mukah dan Dumpas. Kajian turut dilaksanakan pada bahasa Orang Asli Jakun, Semai, Jahai, Kanaq dan Semoq Beri.

Kajian lapangan yang melibatkan lima orang penyelidik dari DBP ini turut dibantu oleh lima orang penyelidik daripada pihak JAKOA, serta 10 orang informan dalam kalangan penduduk tempatan.

Sebanyak lima tema kajian dipilih dan bersesuaian dengan sosiobudaya dan sosioekonomi masyarakat tempatan seperti perubatan tradisional, kesenian dan kebudayaan, kraf tangan, haiwan dan pertanian.  Seorang pakar penyelidik, iaitu Dr. Mohd Sharifudin Yusop turut diundang oleh DBP untuk memberikan bimbingan kajian lapangan yang dilaksanakan oleh pasukan penyelidik dari DBP–JAKOA.

Sementara itu, Tok Batin Kampung Orang Asli Lubok Legong, Encik Razali Kulim berkata, “Program seumpama ini amat dialu-alukan dan pihak kami sentiasa memberikan sokongan penuh kepada pihak luar untuk mengadakan kajian dan penyelidikan berkaitan dengan bahasa dan seumpamanya di kampung kami. Jika ada data kajian yang sudah diterbitkan oleh mana-mana pihak, kami berharap dapat diberikan satu salinan untuk simpanan kami, selain untuk dijadikan rujukan para pengkaji dan pelajar pada masa akan datang”.

Majlis penutupan program ini dihadiri oleh Timbalan Ketua Pengarah (Perancangan dan Pengurusan) JAKOA Malaysia, Encik Saiful Zahlan Muhammad Azmi, Pengarah Jabatan Pembinaan Bahasa dan Sastera, DBP, Puan Fauzilahyatun Mustafa, Ketua Bahagian Peristilahan dan Leksikologi, DBP, Encik Mohd Fadzli Tajuid, Pengarah JAKOA Negeri Perak dan Kedah, Encik Harulnizam Abd. Rahman, Ketua Masyarakat (Tok Batin) Kampung Orang Asli Lubuk Legong, Encik Razali Kulim serta Pengerusi Jawatankuasa Pembangunan dan Keselamatan Kampung Orang Asli Lubok Legong, Encik Ubal Kulim.

Program  yang dihadiri oleh 150 orang penduduk tempatan ini turut melibatkan wakil Agensi Anti Dadah Kebangsaan (AADK) Daerah Baling, wakil Sekolah Kebangsaan Siong dan TABIKA KEMAS kampung tersebut.


Istiadat Konvokesyen 17 UniMAP Melabuhkan Tirai

Untuk mendapatkan maklumat terkini, ikuti kami melalui Telegram

Pauh Putra – Istiadat Konvokesyen 17 Universiti Malaysia Perlis (UniMAP) kini melabuhkan tirai dalam Sidang Kelapan yang disempurnakan oleh Raja Puan Muda Perlis Tuanku Hajah Lailatul Shahreen Akashah Khalil di Dewan Ilmu, Kampus Alam UniMAP Pauh Putra.

Berangkat sama mengiringi baginda ialah anakandanya, Sharifah Khatreena Nuraniah dan Sharifah Farah Adriana.

Sebanyak 3158 orang graduan berjaya menamatkan pengajian mengikut jurusan masing-masing.

Tuanku Raja Puan Muda selaku Pro Canselor berkenan berangkat menyampaikan folder ijazah kepada 558 orang graduan yang terdiri daripada graduan lepasan Diploma dalam Kejuruteraan Elektrik, Mekatronik, Komputer, Mikroelektronik, Metalurgi dan Pembuatan.

Turut disampaikan penghargaan kepada graduan Master Profesional dalam bidang Pengurusan Projek Pembinaan dan Pengurusan Fasiliti; Bacelor Profesional dalam Pengurusan Pembinaan dan Pengurusan Fasiliti serta Diploma Profesional bagi Penyeliaan Tapak Pembinaan, Pengurusan Fasiliti, Pengurusan Trafik Pembinaan dan Pemodelan Maklumat Bangunan (BIM) dan Sistem Binaan Berindustri (IBS).

Dalam majlis yang sama, Raja Muda Perlis Tuanku Syed Faizuddin Putra Jamalullail selaku Canselor bertitah:

Setiap graduan perlu mencari inisiatif sendiri untuk meningkatkan kemahiran melalui latihan semula, dan kemahiran silang atau cross-skilling dalam landskap pasaran kerja.

Cadang baginda, graduan boleh menyertai aktiviti sukarelawan dan kerja sampingan untuk membantu graduan bersikap lebih matang dalam setiap keputusan yang dilakukan pada waktu sekarang dan masa depan kelak.


PRU-15: Warga Emas 101 Tahun Terlepas Mengundi di Padang Serai

Kulim – Kehangatan Pilihan Raya Umum Ke-15 (PRU-15) masih dirasai oleh pengundi, khususnya di kawasan Parlimen Padang Serai, tidak kira warga emas mahupun pengundi 18 tahun yang keluar mengundi bagi menjalankan tanggungjawab sebagai rakyat Malaysia.

Mengulas lanjut berkaitan dengan PRU-15 di Parlimen Padang Serai, sebanyak enam orang calon bertanding seperti yang telah disenaraikan oleh Suruhanjaya Pilihan Raya (SPR).

Antaranya termasuklah, Dato Azman Nasrudin dari Perikatan Nasional (PN), Parti Pejuang Tanahair (Pejuang), Hamzah Abd. Rahman, Pakatan Harapan (PH), Dr. Mohamad Sofee Razak, Barisan Nasional (BN), Dato C. Sivaraj, Parti Warisan Sabah (Warisan), Mohd Bakhri Hashim dan calon Bebas, Sreananda Rao.

Walau bagaimanapun, seorang warga emas di Kampung Sidam Kanan, Padang Serai, Rahimah Hussain, 101, tidak terdaya untuk keluar mengundi pada kali ini.

Menurut anak lelakinya, Yaacob Abdul Hamid, 64, ibunya tidak dapat mengundi kerana faktor kesihatan yang tidak mengizinkan.

Sejak negara merdeka lagi, ibu tidak terlepas peluang untuk mengundi, meskipun semasa zaman Kapal Layar.

“Namun pada PRU-15 kali ini, dia hanya duduk di katil,“ katanya.


Asimilasi Bahasa, Adat dan Agama

Bahasa merupakan alat komunikasi yang amat penting dalam menghubungkan seseorang atau sesuatu kumpulan dengan kumpulan lain. Interaksi awal bahasa antara masyarakat Cina Peranakan dengan masyarakat Melayu dapat dilihat seawal kedatangan Laksamana Cheng Ho ke Melaka. Mereka terdiri daripada masyarakat Cina Muslim yang berasal dari Pelabuhan Amoi atau Pelabuhan Xiamen di Wilayah Fujian. Sebahagian besar kuli dan awak-awak kapal berasal daripada etnik Hokkien telah memeluk Islam dan dikenali sebagai masyarakat Koay. Koay ialah satu keturunan “Seah” yang diberikan hak untuk datang ke Tanah Melayu pada masa itu. Disebabkan itu, selepas kejatuhan kesultanan Melaka, ramai pedagang dan awak-awak kapal daripada kaum Hokkien mengetahui tentang peta perjalanan di sepanjang Selat Melaka melalui lakaran peta yang dibuat semasa pelayaran Laksamana Cheng Ho apabila China membuka kembali pelabuhannya setelah lama ditutup kepada dunia luar.

Sebahagian besar pedagang dan imigran ingin datang ke Pulau Pinang apabila mendapat perkhabaran bahawa British memerlukan pekerja dan bahan-bahan perdagangan dari China. Maka bermula pada 1780-an hingga 1880-an, para imigran yang berhijrah ke Pulau Pinang hanyalah lelaki kerana Dinasti Qing tidak membenarkan imigran yang berhijrah membawa wanita dan anak-anak mereka. Situasi ini akhirnya menyebabkan mereka berkahwin dengan wanita tempatan dan berlakunya asimilasi budaya dan bahasa.

Asimilasi bahasa Melayu Tanjong dengan bahasa Hokkien akhirnya menghasilkan satu intonasi nahu bahasa baharu kepada bahasa Hokkien terutamanya di Pulau Pinang. Boleh dikatakan banyak berlaku campuran bahasa Hokkien dengan bahasa Melayu Sumatera, Siam dan bahasa Melayu Mamak di Pulau Pinang. Pengenalan intonasi nahu ini akhirnya menghasilkan satu dialek baharu. Selain kaum Hokkien yang datang ke Pulau Pinang, kaum yang turut serta ialah Teochew yang datang berhijrah ke Kedah dan Perlis. Sebelum pembukaan Pelabuhan Singapura pada 1820-an, imigran perlu menggunakan Pelabuhan Singgora di Hatyai untuk sampai ke Tanah Melayu. Kemudian, mereka menggunakan jalan darat menuju ke Kedah sebelum melintasi Sungai Muda untuk ke wilayah Seberang Perai di bawah pemerintahan British. Maka, tidaklah pelik apabila nahu dialek Melayu Utara Kedah ada kalanya bercampur dengan nahu bahasa Melayu Sumatera dan nahu bahasa Melayu Mamak. Hal ini akhirnya membezakan antara dialek bahasa Cina Peranakan Hokkien Utara seperti Pulau Pinang dan Kedah dengan dialek bahasa Cina Peranakan Hokkien Pantai Timur seperti di Kelantan dan Terengganu, walaupun kedua-duanya dilihat mempunyai persamaan dari segi jangka waktu penghijrahan dan penetapan di negeri-negeri Melayu di bawah naungan Siam pada masa itu.

Bahasa Cina Peranakan di Pulau Pinang selalu bermula dengan suku kata “Ah” dan bukan lagi berdasarkan nahu asal bahasa Hokkien di China. Perkataan asimilasi bahasa Cina Peranakan ini berlaku sewaktu interaksi di pasar jual beli kemudian merebak kepada kedai runcit dan menjual makanan. Perkara ini dapat dilihat apabila terdapat banyak Cina Peranakan membeli dan makan di kedai makanan Mamak atau Melayu Tanjung. Di sini berlakunya percampuran bahasa yang telah diseragamkan mengikut perubahan zaman dan masa. Interaksi ini telah pun berlaku sejak tahun 1780-an hinggalah kini. Oleh itu, tidak hairan keharmonian dan kerjasama antara masyarakat Melayu Tanjung, Pulau Pinang dengan masyarakat Cina Peranakan Pulau Pinang telah menjadi sebati sehingga dinamakan sebagai budaya Boria. Perbezaan bahasa Cina Peranakan dengan Cina Sinkheh juga diselaraskan seperti perkataan kampung, cabai, batu, kong atau dewa. Penggunaan istilah “kong“ sebenarnya berasal daripada penggunaan nama “datuk“. Datuk merupakan satu anugerah yang diberikan oleh masyarakat Melayu Tanjong ke atas pemimpin masyarakat dan kampung. Ada kalanya penggunaan perkataan “kong“ ini disebut dalam perkataan Nato. Jika dilihat penggunaan bahasa Melayu Tanjong sudah sebati dengan masyarakat Cina Peranakan. Boleh dikatakan keseluruhan masyarakat Cina Peranakan lebih fasih berbahasa Melayu Tanjong daripada berbahasa Mandarin. Bahasa Hokkien yang digunakan oleh masyarakat Cina Peranakan Pulau Pinang adalah jauh berbeza daripada masyarakat Cina Peranakan Hokkien Kelantan. Golongan Cina Peranakan Hokkien Kelantan masih dipengaruhi dengan dialek Kelantan dan bahasa Siam. Walaupun wujud masyarakat Cina Peranakan Melaka tetapi bahasa Hokkien yang digunakan lebih dipengaruhi oleh bahasa Hakka dan Kantonis. Hal ini bermakna bahasa Cina Peranakan Hokkien lebih dipengaruhi oleh asimilasi bahasa Melayu Tanjong, maka dialek yang dibawa adalah berbeza. Contoh penggunaannya ialah kupang untuk nilai duit telah diterjemahkan sebagai Puad berbanding Kat di Kelantan.

Asimilasi Budaya dan Agama dengan Melayu Tanjong

Penggunaan Tok Kong boleh diertikan sebagai menggambarkan kedudukan seorang tokoh Melayu yang membuka Pulau Pinang, iaitu Dato Jenaton atau Nato Kong atau Tok Kong.  Kepercayaan ini diketahui terbawa-bawa dalam kalangan buruh yang dibawa dari Tanah China pada abad ke-19 yang terdiri daripada mereka yang memuja Dewa Tanah dan semasa dalam perjalanan mereka memohon perlindungan serta dimurahkan rezeki dalam pekerjaan mereka. Perkataan “Datuk” digunakan dalam penyembahan budaya melalui agama Cina Peranakan kerana melambangkan kewujudan seseorang insan manusia yang pernah dihormati dan merupakan tokoh masyarakat yang mempunyai kekeramatan.

Apabila insan tersebut meninggal dunia, maka dikatakan insan tersebut mampu melindungi dan memberkati si penyembah daripada gangguan penunggu atau aura negatif. Penyembahan “Datuk“ ini pula dilihat sebagai pelanjutan daripada kegiatan ini, iaitu roh-roh ini dipercayai mampu menjaga mereka di tanah baharu ini. Bahkan, ada juga yang berpendapat bahawa pemujaan roh-roh datuk ini merupakan kesinambungan daripada animisme yang dilakukan oleh warga setempat termasuklah masyarakat Melayu sebelum anutan Islam semakin kuat, dan kepercayaan yang lama ditinggalkan ini kemudiannya diserap oleh masyarakat Cina. Para pemuja ini menetapkan pengenalan atau identiti “Datuk Gong” ini dalam kalangan roh orang Melayu Islam kerana identiti ini dipercayai mempunyai kaitan dengan pengetahuan tuan milik roh terhadap kawasan setempat, lalu memberikan kuasa kesaktian yang mampu menolong para pemuja dalam segala urusan peribadi mereka. Dahulu, tempat roh “Datuk” yang disembah sekadar mampu ditandakan dengan kain kuning yang diikat baik di busut atau di batu tempat pujaan. Namun begitu, patung mula dibina mengikut kehendak sezaman, iaitu patung-patung roh yang disembah ini digambarkan lengkap dengan persalinan baju Melayu dengan songkok, kopiah atau tengkolok menyerupai seorang Melayu. Tokong yang dibina sebagai simbolik rumah untuk roh disembah juga dibina menyerupai rumah tradisi orang Melayu atau bangunan berkubah seumpama masjid menunjukkan asal usul roh Kong. Hal ini menyebabkan penggunaan nama ke atas kuil digantikan sebagai tokong dalam kalangan masyarakat Cina Peranakan.

Pemujaan roh-roh datuk ini datangnya daripada kaitan asal datuk-datuk ini yang dipercayai merupakan roh orang Islam yang meninggal dunia. Maka, barangan yang dianggap haram dalam Islam seperti babi dan arak tidak digunakan kerana dianggap tidak disukai oleh “Datuk Haji Keramat”. Para pemuja Na Tok Kong kebiasaannya mempersembahkan sepasang lilin putih, tiga batang setanggi serta kemenyan sebagai sembahan harian. Pada Khamis malam Jumaat yang dianggap waktu paling mulia pula, pemuja Na Tok Kong memberikan barangan khas berupa daun sirih lengkap dengan kapur sirih, potongan buah pinang, tembakau dan rokok daun serta buah-buahan. Keris juga dipersembahkan baik pada altar tokong mahupun diletakkan pada tangan patung-patung Datuk sembahan tertentu.

Setiap Datuk ini memiliki “hari raya“ tersendiri apabila para pemuja akan mengurniakan pemberian paling istimewa kepada roh-roh ini. Masyarakat pemuja di negeri-negeri utara Semenanjung Melayu biasanya menyembelih ayam, kambing atau lembu pada hari ini; dagingnya dimasak kari kemudian dipersembahkan kepada Datuk bersama-sama nasi kuning.

Akhirnya Nato Kong dianggap sebagai manusia yang mempunyai kuasa keramat. Melalui kekeramatan beliau, imigran Cina yang baru tiba di Pulau Pinang pada masa itu dipercayai dapat dilindungi daripada sebarang wabak atau penyakit. Malah, selepas beliau meninggal dunia, kepercayaan tentang kekeramatan insan ini masih berlaku apabila terjadinya doa yang makbul oleh masyarakat Cina untuk memohon keberkatan dan keselamatan hidup. Akhirnya, perkara ini menjadi satu asimilasi budaya agama antara masyarakat Cina dengan Melayu Tanjong dan perkara ini dapat dilihat menerusi panggilan setiap dewa yang berakhir dengan Kong, contohnya Tay Choo Kong, Tu Di Kong dan sebagainya. Adat kepercayaan penunggu ini sebenarnya telah lama diamalkan oleh masyarakat Melayu terutamanya Melayu Tanjong satu ketika dulu. Jadi tidak menghairankan Nato Kong selalunya disembah di belakang rumah atau di tepi sudut luar rumah yang dibina dengan altar. Penyembahan Nato Kong ini amat penting sebagai memperingati bahawa wujudnya satu kejadian penyakit yang berlaku di sebuah kampung Tanjong. Akhirnya masyarakat Cina Peranakan memohon pertolongan daripada Nato Kong dan atas sebab itu, penyakit tersebut berjaya dihapuskan. Maka lahirlah sebuah jalan bernama Datuk Keramat di Tanjung atau Georgetown.

Budaya bersunat kaum lelaki selepas tiba waktu baligh turut diamalkan satu ketika dulu oleh masyarakat Cina Peranakan. Kebersihan diri amat penting terutamanya dalam upacara sembahyang. Oleh itu, wujudnya satu budaya bersunat untuk memastikan kebersihan kemaluan lelaki dititikberatkan apabila baligh. Malah, wanita Cina Peranakan yang datang keuzuran tidak dibenarkan sembahyang semirip dengan budaya Melayu yang mengecualikan wanita Islam daripada mengerjakan solat sewaktu uzur (haid). Penggunaan air teh atau air untuk dihidangkan kepada setiap dewa pada setiap hari dan bukannya samsu Cina adalah kerana pengaruh budaya Melayu Tanjong yang mengharamkan arak. Hal ini disebabkan penggunaan samsu Cina dilarang dalam adat penyembahan dewa atau Kong kerana memabukkan. Maka tidak menghairankan dalam jamuan raya dan perkahwinan, hidangan teh lebih bernilai daripada hidangan arak dan samsu.

Tidak terkecuali juga penggunaan air untuk membersihkan diri selepas mengeluarkan najis dan air kencing. Hal ini berbeza daripada masyarakat Cina asal yang menggunakan tisu dan kain untuk membersihkan diri daripada najis dan air kencing. Pengaruh Melayu Tanjong yang berasaskan nilai Islam telah diterjemahkan ke dalam kebersihan diri masyarakat Cina Peranakan daripada najis dan air kencing dengan menggunakan air bersih. Pengaruh telaga air dan timba juga berlaku dalam masyarakat Cina Peranakan. Boleh dikatakan sebelum wujudnya paip air, setiap rumah Cina Peranakan mempunyai telaga dan timba. Timba ini amat penting terutamanya untuk mengangkut air untuk bekalan minuman, membersihkan kaki sebelum masuk ke rumah dan juga untuk mandi. Hal ini bermakna tandas yang dibina oleh masyarakat Cina Peranakan satu ketika dulu terletak di luar rumah sama seperti konsep rumah Melayu Tanjong. Tandas ini dipisahkan antara tempat mandi dan tempat membuang najis dan air kencing. Di tempat mandi pula ditempatkan telaga yang terletak berasingan jauh dari tandas. Semasa mandi, wanita Cina Peranakan diwajibkan untuk memakai baju kemban dan tidak dibenarkan mandi berbogel.

Malahan pengaruh nilai Islam dalam masyarakat Cina Peranakan turut kelihatan dengan setiap perbuatan perlu dimulakan dengan langkah kanan manakala langkah kiri dianggap sebagai perbuatan tidak baik atau mendatangkan sial. Amalan menggunakan tangan kanan untuk makan dan melakukan perbuatan baik turut diamalkan. Tandas di luar rumah juga dibina di sebelah kiri luar rumah manakala dapur dibina di sebelah kanan di dalam rumah. Dapur dianggap bermulanya rezeki dan tandas dianggap sebagai tempat tinggal penunggu. Oleh itu, tandas perlu berada di luar rumah dan di sebelah kiri kerana dianggap sebagai tempat yang kurang baik. Malah, langkah kiri dimulakan untuk masuk ke tandas dan langkah kanan digunakan untuk masuk ke dalam rumah bagi memohon keberkatan sesebuah rumah. Perkara ini bersesuaian dengan nilai ajaran Islam yang terdapat dalam masyarakat Melayu Tanjong, iaitu memulakan sesuatu dengan langkah kanan untuk kebaikan dan langkah kiri dianggap sebagai kurang beradab.

Masyarakat Cina Peranakan turut menggunakan kayu sugi untuk membersihkan gigi sebelum adanya berus gigi dan ubat gigi. Penggunaan kayu sugi bagi membersihkan mulut bagi mengelakkan penyakit dan bau telah diamalkan oleh masyarakat Cina Peranakan. Berbeza dengan tradisi masyarakat di China pada masa itu yang menggunakan kayu kecil, kain dan air garam untuk membersihkan gigi. Pengaruh kayu sugi menandakan bahawa hampir setiap budaya Melayu Tanjong dalam soal kebersihan diri diamalkan oleh masyarakat Cina Peranakan tanpa disedari.

Walau bagaimanapun, masyarakat Cina Peranakan kini semakin berkurangan selepas pengenalan satu bahasa dan satu budaya pada tahun 1990 oleh sekolah vernakular. Kebanyakan ibu bapa Cina Peranakan turut menghantar anak-anak mereka ke sekolah vernakular kerana tidak mahu menghilangkan identiti budaya Cina. Situasi ini akhirnya menghakis hampir semua aspek budaya asimilasi Cina Peranakan di Pulau Pinang. Hanya sebahagian kecil anak-anak Cina Peranakan yang memasuki sekolah kebangsaan dan bergaul dengan masyarakat Melayu masih mengekalkan sebahagian budaya dan adat Cina Peranakan. Arus pemodenan dan perkahwinan campur antara Cina Peranakan dengan masyarakat Melayu, India dan lain-lain juga boleh dikatakan banyak menghilangkan arus legasi budaya Cina Peranakan, terutamanya bahasa Cina Peranakan di Pulau Pinang yang bercampur antara dialek Hokkien dengan dialek bahasa Melayu Utara. Kehilangan sebahagian nahu dan suku kata bahasa campuran dialek Hokkien dengan dialek Melayu Utara ini juga disebabkan oleh penggunaan bahasa Mandarin sebagai bahasa pengantar dalam masyarakat Cina selepas tahun 1990 dan juga digunakan sebagai bahasa pengantar di sekolah vernakular dan di bandar. Namun begitu, masih juga terdapat Cina Peranakan yang tinggal di kampung dan bersekolah kebangsaan yang menggunakan bahasa Cina Peranakan campuran kedua-dua dialek, tetapi pengguna kedua-dua dialek bahasa ini semakin pupus dan digantikan dengan penggunaan bahasa Melayu moden dan bahasa Inggeris. Mungkin ramai tidak mengetahui bahawa satu ketika dahulu, golongan Cina Peranakan mampu membaca dan menguasai bahasa Jawi dan budaya Melayu Tanjong. Hasil daripada asimilasi ini, lahirlah pelbagai ilmu perubatan tempatan, ilmu pelayaran, ilmu masakan dan sebagainya. Namun, perkara tersebut telah melalui kepupusan apabila ramai tidak lagi menggunakan dan mengamalkannya dek tiada sesiapa yang mampu memahami budaya dan bahasa Cina Peranakan Pulau Pinang lagi. Akibatnya, negara kehilangan sejarah budaya, adat, bahasa dan asimilasi kehidupan Cina Peranakan Pulau Pinang dengan Melayu Tanjong satu ketika dahulu. Kehilangan ini juga turut menghapuskan khazanah ilmiah dan legasi warisan pemikiran golongan Cina Peranakan.

Dr. Iskandar Hasan Tan Abdullah, Pensyarah Kanan, Universiti Teknologi MARA (UiTM) Kelantan.


Perkahwinan dan Penceraian Pascapandemik COVID-19

Untuk mendapatkan maklumat terkini, ikuti kami melalui Telegram

Ketika dunia berada dalam fasa kemuncak pandemik COVID-19 pada tahun 2020, persekitaran sosioekonomi di seluruh negara memberikan kesan yang sangat hebat kepada kehidupan manusia. Rata-rata penduduk bumi terkesan dari segenap segi – emosi, mental dan rohani apatah lagi sekatan perjalanan di kebanyakan negara dikuatkuasakan sehingga mengakibatkan manusia terpaksa melalui norma baharu yang belum pernah dilalui sebelum ini.

Norma baharu yang terpaksa dilalui oleh manusia ini memaksa setiap daripada kita mengubah tatacara kehidupan kita – daripada perhubungan yang terpaksa dibataskan, hubungan sesama ahli keluarga yang “disekat” dek kerana sekatan perjalanan, cara kita bekerja,  dan kebebasan yang tidak lagi bebas kerana kita diikat dengan peraturan yang ditetapkan untuk memastikan rantaian COVID-19 dapat diputuskan – memaksa kita berhadapan dengan sesuatu yang tidak pernah kita bayangkan.

Tanpa mengenal usia, pangkat dan keturunan – semuanya terkesan. Hal ini dikatakan demikian kerana tiada seorang pun daripada kita, pada ketika itu yang mampu meramal kesan yang terpaksa dihadapi dan paling penting pascapandemik yang harus ditangani oleh setiap orang.

Malaysia tidak terkecuali apabila ekonomi negara terjejas teruk. Banyak syarikat tempatan dan pelabur asing yang terpaksa gulung tikar, peluang pekerjaan semakin mengecil dan individu yang kehilangan pekerjaan tidak mampu mencari pekerjaan baharu. Perintah Kawalan Pergerakan (PKP) memaksa rakyat untuk duduk di rumah dan keadaan ini mengakibatkan kehidupan rakyat semakin terhimpit.

Satu daripada kesan yang paling ketara akibat COVID-19 adalah apabila kes penceraian di Malaysia merekodkan peningkatan yang luar biasa sejak PKP dilaksanakan. Menurut Laporan Statistik Perkahwinan dan Penceraian Malaysia 2022, jumlah perceraian dalam kalangan rakyat di negara ini meningkat sebanyak 12 peratus kepada 56 975 pada tahun 2021 berbanding dengan 50 862 pada tahun sebelumnya.

Ketua Perangkawan, Datuk Seri Dr. Mohd Uzir Mahidin menjelaskan bahawa kadar perceraian umum bagi lelaki meningkat daripada 6.5 kepada 7.2 per seribu populasi lelaki berkahwin berumur 18 tahun dan keatas, dengan kecenderungan serupa juga dilaporkan untuk wanita yang mencatatkan peningkatan daripada 7.0 kepada 7.7 per seribu populasi wanita berkahwin. Tambahnya, purata umur pengantin lelaki kekal pada 28 tahun, manakala purata umur pengantin wanita meningkat daripada 26 tahun kepada 27 tahun.

Antara faktor yang mengakibatkan peningkatan penceraian ini yang perlu diakui oleh semua pihak termasuklah masalah kewangan kesan daripada pandemik COVID-19 yang melanda negara. Hal ini dikatakan demikian kerana banyak dalam kalangan ahli keluarga, terutamanya suami yang hilang punca pendapatan akibat diberhentikan kerja. Hal ini mengakibatkan pelbagai konflik wujud seperti suami tidak dapat menyediakan keperluan keluarga yang membawa kepada tekanan dan ketidaksefahaman yang berpanjangan yang pada akhirnya membawa kepada penceraian. Hal ini belum mengambil kira keperluan anak-anak dalam mendepani pandemik tersebut, khususnya apabila pembelajaran secara dalam talian mula diaplikasikan mengakibatkan keperluan terhadap peranti seperti komputer dan telefon pintar semakin meningkat dalam kalangan rakyat Malaysia yang berkeluarga dan mempunyai jumlah anak yang ramai. Hutang yang sedia ada dalam kalangan rakyat di negara ini, seperti rumah, kereta dan kad kredit semakin membebankan apabila hutang terus tertunggak dan tidak mampu diselesaikan meskipun moratarium ditawarkan oleh pihak bank. Bagi mereka yang menjalankan perniagaan, kesannya terpaksa ditanggung dengan tiada lagi tempat bergantung apabila peniaga tidak mampu membayar sewa premis perniagaan, perniagaan pula tidak dapat dijalankan, pekerja terpaksa diberhentikan dan pada akhirnya, perniaga gulung tikar. Hal ini sudah tentu bukan sahaja menjejaskan individu yang terlibat, tetapi institusi kekeluargaan individu berkenaan.

Walau bagaimanapun, pada tahun 2021 jumlah tersebut semakin memulih apabila jumlah kes perceraian di negara ini menurun sebanyak 7.1 peratus daripada 47 242 kes pada 2020 kepada 43 934 kes pada tahun 2021 mengikut Stastistik Perkahwinanan dan Perceraian Malaysia 2022 yang dikeluarkan Jabatan Perangkaan Malaysia.

Datuk Seri Dr. Mohd Uzir menjelaskan dalam satu kenyataan baru-baru ini sebagai berkata bahawa penurunan itu mungkin disebabkan oleh penutupan Mahkamah Syariah, Mahkamah Sivil dan Jabatan Pendaftaran Negara ketika Perintah Kawalan Pergerakan (PKP) dari 18 Mac 2020 hingga 21 November 2021, dan jumlah kes terhad yang boleh dikendalikan mahkamah berikutan prosedur operasi standard (SOP) ketika PKP Pemulihan.

Beliau berkata tiga buah negeri yang mencatatkan penurunan paling tinggi bagi kes perceraian orang Islam ialah di Sarawak, diikuti Perlis dan Pulau Pinang. Walau bagaimanapun, bagi orang bukan Islam, kes perceraian meningkat sebanyak 30.4 peratus daripada 9419 pada tahun 2020 kepada 12 284 pada tahun 2021 dengan Selangor, Kedah dan Kuala Lumpur merupakan tiga buah negeri yang mencatatkan kadar perceraian bukan Islam yang tertinggi.

Sementara itu, Mohd Uzir berkata terdapat peningkatan sebanyak 15.4 peratus dalam jumlah perkahwinan, iaitu daripada 186 297 perkahwinan pada tahun 2020 kepada 214 943 pada tahun 2021.

“Tiga buah negeri yang mencatatkan perkahwinan yang tinggi dalam kalangan orang Islam ialah Kelantan (61.3 peratus), diikuti Labuan (56.0 peratus) dan Putrajaya (37.3 peratus), manakala perkahwinan dalam kalangan bukan Islam menurun sebanyak 4.7 peratus daripada 40 845 pada tahun 2020 kepada 38 941 pada tahun 2021,” katanya.

Tambah beliau, hampir lapan peratus jumlah perkahwinan pada tahun 2021 merupakan perkahwinan campuran, iaitu  peningkatan 11.7 peratus daripada 14 448 perkahwinan dari tahun 2020 kepada 16 142 pada tahun lalu.

Meskipun sudah dua tahun pandemik COVID-19 membadai dunia dan setiap satu daripada kita sedang berusaha melupakan peristiwa hitam yang menjejaskan keseluruhan kehidupan kita – kehilangan orang yang tersayang dan trauma yang masih berbaki dan tidak berpenghujung, kita pastinya tidak akan mampu melupakannya tetapi kita pasti mampu untuk belajar daripadanya – sehebat manapun sains dan teknologi ciptaan manusia, kita masih belum mampu meramal ujian yang akan datang. Namun begitu, setidak-tidaknya kita pernah melaluinya bersama-sama dan semua pengalaman itu pasti akan berguna untuk kita, bangsa dan negara untuk berhadapan dengan sebarang pandemik pada masa akan datang.


DBP Cawangan Sarawak dan Yayasan Tun Jugah Ketengahkan Karya Masyarakat Iban

Kuching – Dewan Bahasa dan Pustaka (DBP) Cawangan Sarawak mengadakan kunjungan hormat ke Yayasan Tun Jugah (YTJ) yang bertempat di Bangunan Tun Jugah, Kuching untuk mengetahui tentang peranan dan fungsi agensi tersebut dalam mengangkat karya masyarakat Iban di negeri Sarawak. Sebagai sebuah agensi yang memfokuskan kepada masyarakat Iban, YTJ dilihat mampu untuk bersama-sama DBP Cawangan Sarawak dalam memartabatkan karya-karya masyarakat Iban.

Kunjungan oleh pihak DBP Cawangan Sarawak yang diketuai oleh Encik Abang Haliman Haji Abang Julai, Pengarah DBP Cawangan Sarawak disambut sendiri oleh YBhg. Tan Sri Datuk Amar Leonard Linggi Jugah, Pengerusi YTJ bersama-sama pengurusan tertinggi.

Dalam pertemuan tersebut, Pengarah DBP Cawangan Sarawak menyatakan hasrat untuk menjalinkan kerjasama dan memberikan komitmen dalam menyumbang kepakaran menerbitkan karya dalam bahasa Iban. Selain itu, kedua-dua pihak turut bersetuju supaya kerjasama ini dapat diperluas dalam bentuk penyelidikan yang meliputi bidang sastera, budaya dan kearifan tempatan masyarakat Iban.

Selain itu, menyentuh tentang buku sastera Iban yang pernah diterbitkan oleh Biro Kesusasteraan Borneo (BLB) seperti Tiga Belas Bangkah Mimpi (1962), Raja Berani (1967) dan sebagainya, DBP Cawangan Sarawak dan YTJ bersetuju supaya penerbitan semula buku berkenaan dilakukan.

Kedua-dua pihak bersepakat bahawa usaha penerbitan semula itu kelak akan mengekalkan bahasa asal karya tersebut, ialah dalam bahasa Iban dengan menggunakan ejaan terkini DBP dan diterjemahkan ke dalam bahasa Melayu.

Tan Sri Datuk Amar Leonard Linggi Jugah turut berharap kerjasama YTJ dan DBP Cawangan Sarawak pada masa hadapan dapat dipertingkatkan supaya penerbitan karya klasik Iban yang terdapat dalam simpanan YTJ dalam bentuk kaset, transkripsi dan sebagainya dapat didokumentasikan dalam bentuk buku untuk tatapan generasi masa hadapan. Selain itu, beliau turut menyentuh tentang kepentingan adat dan pantang larang dalam masyarakat Iban yang perlu dipertahankan dan dipelihara.

Rombongan DBP Cawangan Sarawak turut diiringi oleh Puan Melia Linggi untuk melawat ke Aras 4 yang menempatkan Pejabat Yayasan Tun Jugah dan beberapa buah galeri. Galeri tersebut menempatkan bahan sejarah, maklumat tentang kaum Iban, tokoh pejuang Iban seperti Tun Jugah anak Barieng yang merupakan seorang negarawan yang terlibat dalam pembentukan Persekutuan Malaysia. Selain itu terdapat juga galeri tekstil Pua Kumbu, iaitu kain tenunan bercorak yang amat terkenal dan sinonim dengan masyarakat Iban.

Turut hadir dalam pertemuan tersebut ialah Timbalan Pengarah Pengembangan Bahasa dan Sastera, Encik Ja’afar Haji Hamdan, Pemangku Timbalan Pengarah Pembinaan dan Penyelidikan, Encik Abdul Rasid Haji Subet, Ketua Unit Penyelidikan Sastera dan Pelbagai Kaum, Puan Edith Sulie Bidas dan Ketua Unit Penerbitan, Puan Hajijah Haji Mainol.

Kunjungan ini diharap akan mengerat lagi hubungan antara DBP dengan pihak luar serta memperluas kerjasama antara DBP dan agensi-agensi di Sarawak dalam mengangkat karya sastera dan kearifan tempatan.


ACelo Komited Bantu SPRM Banteras Rasuah

Untuk mendapatkan maklumat terkini, ikuti kami melalui Telegram

Sepang – Bersempena menyambut Hari Anti Rasuah Antarabangsa (HARA) kali ke-20, Persatuan Pegawai Integriti Bertauliah (ACeIO) Malaysia menjalinkan kerjasama dengan Suruhanjaya Pencegahan Rasuah Malaysia (SPRM).

Menurut ACeIO, hasratnya bukan sekadar disambut baik oleh SPRM, malahan turut menawarkan sokongan dan komitmen dalam usaha membanteras rasuah di Malaysia.

Sebagai peneraju sambutan pada kali ini, ACeIO memilih untuk menyambut HARA melalui penganjuran Simposium dan Webinar Integriti dan Antirasuah secara serentak di seluruh negara.

Dengan temanya “Menyatukan Dunia Melawan Rasuah”, ACeIO menggerakkan rangkaian strategiknya dan menawarkan pelbagai peluang untuk turut bersama menjayakannya.

Tahniah dan terima kasih diucapkan kepada Majlis Bandaraya Johor Bahru (MBJB), Yayasan Pahang dan Majlis Perbandaran Sepang (MPS) yang sudi menjadi tuan rumah untuk sambutan kali ini.

“Tahniah dan terima kasih juga kepada Maxis yang menerajui webinar dan menjadi hos program secara dalam talian kali ini.

“Tahniah dan terima kasih juga kepada Persatuan Pegawai Penguatkuasa PBT Negeri Johor (PERSAJ) yang turut menjayakan kelancaran pelaksanaan simposium di Menara MBJB.

Sekalung penghargaan juga dirakamkan kepada rakan strategik lain, seperti DXN Sdn. Bhd. dan SMART Vending Sdn. Bhd. yang turut mengambil bahagian menjayakan sambutan. Penyertaan Maxis, DXN dan SMART Vending dalam menjayakan sambutan HARA hari ini pastinya membuka lembaran baharu penyertaan syarikat swasta dalam menjayakan agenda nasional.

Penyertaan daripada pelbagai pihak dalam menjayakan sambutan HARA ini menjadi petanda jelas bahawa perjuangan SPRM dalam memerangi jenayah keji ini tidak bersendirian.

Simposium dan Webinar Integriti dan Antirasuah tersebut menampilkan tokoh hebat daripada SPRM dan Lembaga Hasil Dalam Negeri (HASiL) bagi mengupaskan dua topik menarik, iaitu Liabiliti Korporat dan Insentif Pelepasan Cukai. Kedua-dua topik ini amat signifikan dengan tema sambutan HARA, malah turut mengambil kira inisiatif yang digariskan di bawah Pelan Anti Rasuah Nasional, termasuklah pengukuhan undang-undang antirasuah dan insentif galakan sebagai pengiktirafan kepada pengamal integriti.

Dalam program tersebut, topik Liabiliti Korporat tertumpu hal berkaitan dengan kepentingan majikan untuk bertanggungjawab terhadap tindak-tanduk pekerjanya dan perlu memainkan peranan dalam memastikan usaha pembudayaan integriti dan antirasuah terus subur dalam organisasi.

Bagi topik Insentif Pelepasan Cukai pula, tertumpu kepada menghargai mana-mana pihak khususnya sektor swasta dan korporat yang menyumbang kepada pelaksanaan program integriti dan antirasuah dalam masyarakat. Tanggungjawab korporat ini, termasuklah menyediakan persekitaran yang kondusif untuk pembudayaan integriti dan antirasuah terus subur dalam masyarakat.

Mengulas lanjut, pelibatan peserta adalah di luar jangkaan, yakni sebanyak 1000 orang yang mewakili Syarikat Multinasional (MNC), organisasi komersial, dan rakan integriti dari lokasi terpilih seluruh negara. Selain itu, penyertaan lebih 1000 orang lagi adalah daripada peserta dari Sarawak, Sabah dan Labuan. Kehadiran dan penyertaan luar jangka ini petanda jelas bahawa obor perjuangan memerangi rasuah di negara tercinta ini terus menyala.

Dalam arus globalisasi dengan pelbagai kemelut yang melanda, semua pihak seharusnya lebih prihatin dan memikul tanggungjawab bersama dalam memastikan negara ini bebas daripada rasuah.

SPRM tidak boleh lagi dibiarkan bersendirian dalam perjuangan ini. Semua pihak khususnya pengamal integriti, termasuklah pegawai ACeIO, sama ada di sektor awam mahupun sektor swasta perlu sentiasa bersedia berjuang bersama-sama SPRM.

Sesungguhnya perjuangan SPRM dalam memerangi rasuah perlu mendapat sokongan dan dorongan kita semua. Perjuangan ini adalah perjuangan kita bersama kerana rasuah adalah musuh negara dan musuh kita semua.

Penulis, Presiden Persatuan Pegawai Integriti Bertauliah (ACelo) Malaysia.


Kursus Pengucapan Awam Tunanetra Beri Galakkan kepada OKU

Untuk mendapatkan maklumat terkini, ikuti kami melalui Telegram

Kuching – Hari ini merupakan hari terakhir Kursus Pengucapan Awam anjuran Jawatankuasa Belia Persatuan bagi orang kurang upaya (OKU) yang cacat penglihatan di Kuching, berlangsung di Hotel Penview pada pagi tadi.

Kursus ini dilaksanakan dengan kerjasama Unit Pembinaan Bakat dan Kepakaran, Dewan Bahasa dan Pustaka (DBP) Cawangan Sarawak. Seramai 32 orang ahli Persatuan Orang Buta Sarawak, termasuklah sukarelawan telah menyertai kursus yang menampilkan Puan Dayang Norazan Kartini Pengiran Haji Zain sebagai pembimbing. Kursus ini bertujuan mempelajari teknik pengucapan awam yang lebih baik, di samping dapat meningkatkan keyakinan peserta untuk berucap di hadapan orang ramai.

Program ini berjaya menghimpunkan peserta dari Sibu, Miri dan Bintulu. Peluang keemasan ini turut melibatkan peserta daripada golongan tunanetra. Benarlah kata pepatah, “hendak seribu daya, tak hendak seribu dalih”.

Biarpun dalam keterbatasan penglihatan, semangat mereka untuk belajar tetap tinggi. Peserta program ini terdiri daripada ahli persatuan yang mempunyai latar belakang kehidupan dan pekerjaan yang berbeza, termasuklah guru, operator dan atlet.

Melalui sesi suai kenal pada hari pertama program, peserta kelihatan amat teruja untuk memulakan aktiviti dan tugasan. Pembimbing menggunakan kaedah ini untuk menerapkan konsep komunikasi berkesan kepada peserta dengan memberikan komen atau kritikan terhadap gaya pengucapan yang mereka persembahkan.

Antara aktiviti yang diadakan termasuklah Permainan Telefon Buruk, Latihan Sebutan, Latihan Suara dan Latihan Intonasi. Sebagai contohnya, ayat yang digunakan dalam latihan, termasuklah “buaya biawak buaian”, “gajah lalu lalang layu” dan “kakakku kata, kuku kaki kiri kakakku kaku. Kukikis-kikis kuku kaku kaki kiri kakakku”.

Mereka diminta untuk menyebut ayat-ayat tersebut dengan mempamerkan emosi seperti gembira, marah dan sedih, dan menggunakan intonasi yang sesuai.

Selain itu, pembimbing turut berkongsi tentang lima prinsip utama pengucapan awam, iaitu salam, syukur, maklum, harapan dan terima kasih dalam penyediaan teks ucapan. Rata-rata peserta menunjukkan peningkatan yang baik dalam ucapan sewaktu pembentangan pada hari terakhir program berbanding dengan sesi suai kenal pada hari pertama.

Teknik pengucapan awam merangkumi bahasa badan, pengawalan suara dan penggunaan mikrofon turut diceritakan oleh pembimbing dengan menarik sekali.

Majlis penutupan Kursus Pengucapan Awam pada hari ini dirasmikan oleh Encik Ronald Thomas Ronny Law, Pengerusi Persatuan bagi Orang Buta Sarawak Cawangan Kuching. Beliau amat berbangga terhadap penganjuran program khas untuk OKU penglihatan seperti ini dan menzahirkan sokongan padu untuk pelaksanaan program ini pada masa akan datang.

Majlis diteruskan dengan ucapan oleh Encik Watson Manda, Pengerusi Jawatankuasa Belia Persatuan bagi Orang Buta Sarawak Cawangan Kuching. Kata beliau, “kita (OKU penglihatan) juga mampu mencelikkan orang yang celik”. Beliau merakamkan penghargaan dan ucapan terima kasih kepada pihak DBP Cawangan Sarawak atas komitmen dan kerjasama yang diberikan dan menyatakan harapan agar program seperti ini terus mendapat bantuan dan dana daripada pihak pengurusan persatuan.

Pada masa yang sama, penyampaian cenderamata kepada pihak DBP Cawangan Sarawak dan pemilihan peserta terbaik lelaki dan wanita turut diadakan. Pemilihan peserta terbaik lelaki ialah Loh Wei Siong, manakala peserta terbaik perempuan pula ialah Norhasfalinda Hamdan.


Kalendar Akademik Sesi 2023/2024 Dijadualkan Semula

Kuala Lumpur – Kementerian Pendidikan Malaysia (KPM) menerusi siaran kenyataan media yang dibuat pada hari ini memaklumkan bahawa sesi persekolahan bagi Kalendar Akademik Sesi 2023/2024 akan bermula pada 19 Mac 2023 hingga 9 Mac 2024 bagi Kumpulan A (Johor, Kedah, Kelantan dan Terengganu), manakala bagi Kumpulan B (Melaka, Negeri Sembilan, Pahang, Perak, Perlis, Pulau Pinang, Sabah, Sarawak, Wilayah Persekutuan Kuala Lumpur, Wilayah Persekutuan Labuan dan Wilayah Persekutuan Putrajaya) dijadualkan pada 20 Mac 2023 hingga 10 Mac 2024.

KPM membuat ketetapan untuk menangguhkan pembukaan sekolah bagi sesi persekolahan Kalendar Akademik Sesi 2023/2024 yang dijadualkan sebelum ini, iaitu bermula pada 12 Mac 2023 bagi Kumpulan A dan 13 Mac 2023 bagi Kumpulan B berdasarkan Surat Siaran Kementerian Pendidikan Malaysia Bilangan 2 Tahun 2021: Sesi Persekolahan Penggal 3, 2021/2023 dan Kalendar Akademik Sesi 2022/2023 untuk Sekolah Kerajaan dan Sekolah Bantuan Kerajaan supaya pelaksanaan Sijil Peperiksaan Malaysia (SPM) dapat dilaksanakan dengan lancar.

Berdasarkan kenyataan media, KPM turut memaklumkan bahawa:

Sesi persekolahan bagi Kalendar Akademik Sesi 2023/2024 dikekalkan pada Mac 2023 adalah untuk memastikan KPM mematuhi Peraturan-Peraturan Pendidikan (Penggal, Hari dan Cuti Sekolah) 1998 (Pindaan) 2021 yang menetapkan bahawa jumlah hari persekolahan dalam kalendar akademik hendaklah tidak kurang daripada satu ratus sembilan puluh (190) hari.

Kenyataan media KPM turut memberikan maklum balas terhadap cadangan dan perhatian daripada beberapa pihak untuk mengembalikan semula sesi persekolahan pada Januari. KPM berpandangan bahawa perkara tersebut boleh dilaksanakan dengan memendekkan jumlah cuti persekolahan secara berperingkat bermula dari tahun 2023 hingga tahun 2026 dengan pematuhan terhadap jumlah hari persekolahan dalam kalendar akademik. Namun dengan mengambil kira kebajikan para guru, murid dan kesan terhadap ekonomi negara, KPM mengambil keputusan untuk menangguhkan cadangan tersebut bagi mengurangkan impak terhadap pihak berkaitan.

Sebagai kementerian yang komited untuk memberikan yang terbaik kepada masyarakat, KPM juga mengambil kira pelbagai pandangan yang diterima daripada pemegang taruh untuk mengelakkan peperiksaan SPM diadakan pada November dan Disember kerana pada bulan tersebut negara mengalami musim tengkujuh. Situasi tersebut secara tidak langsung memberikan kesan kepada guru, pelajar dan petugas peperiksaan. Selain itu, apabila peperiksaan SPM diadakan pada Februari dan Mac, tempoh menunggu untuk calon terbabit bagi kemasukan ke universiti juga akan lebih singkat berbanding dengan sebelum ini.

KPM sentiasa melihat keperluan dan kesesuaian penyediaan kalendar akademik bagi tahun seterusnya untuk memastikan proses pengajaran dan pembelajaran dapat dilaksanakan secara optimum.

Kalendar Akademik Sesi 2023/2024 boleh dimuat turun melalui laman sesawang KPM di pautan ini.


Encik Zulfa Hamzah Dilantik sebagai Timbalan Ketua Pengarah (Operasi) DBP

Untuk mendapatkan maklumat terkini, ikuti kami melalui Telegram

Kuala Lumpur – Dewan Bahasa dan Pustaka (DBP) mengucapkan setinggi-tinggi tahniah kepada Encik Zulfa Hamzah atas pelantikan sebagai Timbalan Ketua Pengarah (Operasi) DBP berkuat kuasa pada hari ini.

Pengumuman itu dilakukan oleh Timbalan Ketua Pengarah (Dasar) DBP, Tuan Haji Md. Johari Hasan dalam mesyuarat khas bersama-sama pengurusan tertinggi DBP di Menara DBP pada petang ini. Pelantikan Encik Zulfa Hamzah adalah bagi menggantikan tempat Tuan Haji Abd. Halim Haji Harun yang bersara wajib pada 26 Oktober 2022 lalu.

Terdahulu, Encik Zulfa Hamzah merupakan Pengurus Besar Bahagian Pemasaran dan Pengedaran. Beliau telah berkhidmat di DBP selama lebih dari 25 tahun, bermula pada tahun 1997.

Dalam tempoh perkhidmatan tersebut, beliau pernah memegang jawatan sebagai Ketua Bahagian Dasar dan Perancangan Strategik (2020 – 2021), Ketua Bahagian Undang-undang (2014) dan Ketua Urus Setia Lembaga (2014), serta turut menerajui beberapa bahagian penting di DBP, antaranya termasuklah Bahagian Dasar dan Perancangan Strategik (2014 – 2020), Bahagian Pembangunan Sumber Manusia (2008 – 2014), Bahagian Pentadbiran Am (2007 – 2008), Bahagian Pengurusan Personel (2000 – 2002) dan Bahagian Undang-undang (1997 – 2000).

Meniti kejayaan dan pencapaian sepanjang berkhidmat di DBP, beliau telah menerima Anugerah Perkhidmatan Cemerlang Tahun 2003, Anugerah Perkhidmatan Cemerlang Tahun 2015 dan Anugerah Perkhidmatan Cemerlang Tahun 2020, Anugerah Perkhidmatan 20 Tahun (2017) dan Anugerah Perkhidmatan 25 Tahun (2022).

Menerusi pelantikan tersebut, DBP meletakkan sepenuh keyakinan terhadap Encik Zulfa Hamzah untuk bersama-sama menggalas tanggungjawab dalam memartabatkan bahasa, sastera dan penerbitan negara, seiring dengan kemajuan dan keperluan industri serta memenuhi kehendak masyarakat.

Dalam ucapannya, Encik Zulfa menyatakan bahawa beliau akan menunaikan amanah dan kepercayaan yang diberikan dengan sebaik-baiknya demi kepentingan organisasi. Beliau juga akan terus komited dalam merealisasikan visi dan misi DBP.


Timbalan Menteri Pendidikan, YB Lim Hui Ying Mulakan Tugas Rasmi di KPM

Putrajaya – Penantian siapakah yang akan menjawat jawatan Timbalan Menteri Pendidikan akhirnya terjawab apabila Perdana Menteri, YAB Dato’ Seri Anwar Ibrahim mengumumkan barisan timbalan menteri Kerajaan Perpaduan pimpinannya pada 9 Disember lepas. YB Lim Hui Ying, 59 tahun, yang merupakan Ahli Parlimen Tanjong, Pulau Pinang diberi kepercayaan untuk membantu Menteri Pendidikan, YB Fadhlina Sidek dalam menjayakan misi meningkatkan kualiti dan mutu pendidikan negara.

Beliau memulakan tugas rasminya pada hari ini di Kementerian Pendidikan Malaysia (KPM). Berbaju kurung moden berwarna kuning air, kehadiran beliau disambut oleh Ketua Setiausaha (KSU) KPM, YBhg. Datuk Yusran Shah Mohd Yusof dan Ketua Pengarah Pendidikan Malaysia (KPPM), YBhg. Dato’ Haji Pkharrudin Haji Ghazali di lobi kementerian.

Sebelum memulakan tugasan rasminya, beliau berkesempatan mengimbas kad perakam waktu kira-kira pada pukul 8.30 pagi tadi sebagai simbolik memulakan tugas rasmi beliau di KPM.

Dalam sidang media ringkas, beliau merakamkan penghargaan terima kasih kepada Perdana Menteri kerana memberikan kepercayaan kepada beliau untuk memegang jawatan tersebut. Selain itu, beliau turut menyatakan komitmen untuk bersama-sama dengan Menteri Pendidikan dan warga KPM dalam menyampaikan perkhidmatan terbaik serta meningkatkan taraf pendidikan negara.

Pada Pilihan Raya Umum Ke-15 (PRU-15), YB Lim Hui Ying merupakan Setiausaha DAP Pulau Pinang dan bertanding di Parlimen Tanjong. Beliau berjaya menewaskan dua calon lain dengan meraih 31 968 undi dan majoriti sebanyak 28 754 undi. Sebelumnya, beliau juga pernah menjadi Ahli Dewan Negara pada tahun 2018.


Bahasa Melayu Pemersatu Bangsa

Kuala Ketil, Kedah – Program Wacana Ilmuan Bahasa Bersempena dengan Dekad Bahasa Kebangsaan 2022 peringkat negeri Kedah telah diadakan pada 15 September 2022 (Khamis) pada pukul 8.00 pagi hingga 12.00 tengah hari.

Program tersebut disempurnakan perasmiannya oleh Dr. Rohani binti Desa, Timbalan Naib Canselor Hal Ehwal Pelajar dan Alumni, Universiti Islam Antarabangsa Sultan Abdul Halim Mu’adzam Shah (UniSHAMS). Majlis tersebut turut diserikan dengan kehadiran Encik Mohammad Aizad bin Mohammad Bokhari, Pengarah Pusat Pengajian Umum (UniSHAMS); Pengarah Dewan Bahasa dan Pustaka Wilayah Utara (DBPWU), Encik Rahimi bin Arifin;Pensyarah Cemerlang selaku Pembicara Wacana Ilmuwan Bahasa, Dr. Haji Amir bin Haji Juhari; dan para kakitangan dan pelajar UniSHAMS.

Program Wacana Ilmuwan Bahasa Bersempena dengan Dekad Bahasa Kebangsaan (DBK) 2022 merupakan salah satu acara tahunan negara untuk menyedarkan masyarakat terhadap kepentingan bahasa Melayu sebagai bahasa kebangsaan. Tujuan utama program Wacana Ilmuwan Bahasa dengan DBK 2022 dianjurkan peringkat negeri Kedah adalah untuk menarik minat para pelajar dan pensyarah di negeri Kedah untuk mengetahui secara umum tentang sejarah, cabaran dan perkembangan bahasa Melayu di Malaysia dan seterusnya memberikan pendedahan kepada khalayak tentang keperluan memartabatkan bahasa Melayu yang menjadi pemangkin kepada perpaduan bangsa dan negara. Di samping itu, program ini juga memperkenalkan tokoh ataupun ilmuwan dalam bidang bahasa kepada para peserta yang terdiri daripada pelbagai latar belakang pendidikan.

Dr. Haji Amir bin Haji Juhari selaku pembicara berpandangan bahawa bahasa Melayu bukan sahaja mempersatu bangsa yang terdapat di Malaysia, malah turut mempersatu bangsa di seluruh dunia. Hal ini dikatakan demikian kerana terdapat perkembangan bahasa Melayu di China dengan penawaran lebih daripada 10 universiti dan kolej yang menawarkan jurusan bahasa Melayu untuk diploma, ijazah sarjana muda dan ijazah sarjana. Begitu juga penawaran jurusan bahasa Melayu di universiti di Rusia dan universiti di Australia.

Walaupun begitu, bahasa Melayu boleh berada diambang kepupusan sekiranya generasi muda pada hari ini tidak bertutur menggunakan bahasa Melayu. Hal ini dikatakan demikian kerana generasi muda pada hari ini lebih gemar menggunakan bahasa Inggeris berbanding bahasa Melayu. Oleh sebab itu, menurut beliau, bahasa Melayu perlu dijaga dan dipelihara oleh semua pihak dan peranannya bukan sahaja bergantung kepada kerajaan mahupun DBP.

Menurut beliau lagi, bahasa Melayu menghadapi pelbagai cabaran, antaranya termasuklah persaingan dengan bahasa Inggeris, percampuran kod seperti mencampuradukkan bahasa atau dialek dengan bahasa atau dialek yang lain. Fenomena ini telah menjadi suatu kebiasaan di Malaysia kerana terdapat pelbagai jenis bahasa dan dialek seperti bahasa Melayu, bahasa Cina, bahasa Tamil dan suku kaum serta dialek tempatan.

Rumusannya, bahasa Melayu boleh dikatakan sebagai nyawa bagi bangsa kerana bahasa Melayu melambangkan ketamadunan yang boleh membentuk perpaduan dan jati diri bangsa. Oleh itu, kita perlu yakin terhadap bahasa Melayu kerana bahasa Melayu adalah bahasa pemersatu bangsa.


Untuk mendapatkan maklumat terkini, ikuti kami melalui Telegram

Kuala Lumpur – Media tradisional yang dahulunya menjadi medium pembangkit semangat nasionalisme, kini beralih ke platform digital dengan membentuk naratif baharu  dalam memberikan liputan berita dari dalam negara mahupun pada peringkat antarabangsa dengan lebih berkualiti dan bersifat semasa.

Tidak dinafikan bahawa rakyat di negara ini banyak bergantung pada media dalam mendapatkan maklumat mengenai perkembangan semasa dalam segenap konteks. Pada hari ini, kebebasan media merupakan tuntutan utama bagi menjamin kelangsungan dan kesuburan amalan sistem demokrasi. Tanpa kebebasan media yang sebenar, naratif penjajahan minda akan mula berlegar-legar dalam pemikiran masyarakat sehingga membawa kepada kepupusan daya fikir yang kritis dan kreatif.

Hal ini menjadi topik utama yang disentuh Tokoh Wartawan Negara, Tan Sri Johan Jaaffar dalam program syarahan umum bertajuk Krisis Media: Di Belakang Duri, di Depan Api, yang berlangsung pada pagi tadi, di Universiti Malaya, Kuala Lumpur.

Menurut Tan Sri Johan Jaaffar, pelbagai perubahan yang berlaku pada hari ini dalam dunia kewartawanan Melayu dan media tanah air berpunca daripada memenuhi tuntutan zaman agar penghasilan sesebuah naratif dan liputan tersebut masih relevan untuk menjadi santapan minda rakyat Malaysia.

“Pada fasa kini, media mula menghadapi satu perubahan yang berganjak daripada platform tradisional ke platform digital ataupun yang dikenali sebagai revolusi media. Maka itu, kita harus belajar daripada pengalaman lalu, saya nak tarik sedikit perhatian kepada sebuah buku yang ditulis oleh Professor Rom yang bertajuk The Origin of Malay Nasionalisme. Satu daripada bab yang sangat penting ditulis dalam buku ini adalah tentang sejarah kebangkitan nasionalisme Melayu tentang penubuhan apa yang disebutkan sebagai persuratkhabaran dan permakalahan Melayu. Kita harus ingat bahawa surat khabar Melayu yang pertama, yang diterbitkan pada tahun 1876 di Singapura, diterbitkan oleh kelompok yang disebut Jawi Peranakan. Kemudian kalau kita perhatikan pertumbuhan persuratkhabaran Melayu cukup luar biasa. Pada Mei 1939, lahirlah akhbar Utusan Melayu. Bermula dari detik inilah kita menyaksikan bagaimana revolusi akhbar terus berlaku,“ ujarnya.

Kemudian beliau melanjutkan lagi syarahannya dengan menyentuh perihal kecaknaan media untuk berhadapan dengan senario politik semasa, beliau turut menyatakan bahawa media seharusnya diberikan kebebasan tanpa perlu ada sekatan dan cengkaman daripada mana-mana parti ataupun ahli politik.

Kebebasan akhbar seperti yang saya nyatakan banyak kali adalah lebih penting sekarang berbanding dengan sebelum ini. Lebih-lebih lagi di bawah kerajaan pada hari ini. Kerajaan mesti menghormati kebebasan akhbar dan peranan pengamal media. Kebebasan media adalah lebih penting dalam memastikan semak dan imbang. Tanpa semak dan imbang kita akan menghadapi masalah besar

Di sisi lain pula, beliau mencadangkan agar media yang sedia ada menitikberatkan penstrukturan semula yang disesuaikan mengikut situasi terkini untuk memenuhi tuntutan semasa. Pada akhir syarahannya, beliau sempat menyatakan harapan bahawa negara kita sedang berdepan dengan masalah yang dianggap satu krisis yang amat ketara dalam media pada hari ini. Krisis itu bukan sahaja sekadar cara kita beroperasi, menjalankan perniagaan, mendapatkan maklumat dan menyebarkan maklumat, tetapi yang lebih penting adalah keyakinan orang lain terhadap media di negara ini. Maka, itu, Tan Sri Johan Jaaffar mencadangkan agar semua pihak meletakkan satu kerangka baharu, iaitu memikirkan cara yang terbaik untuk memastikan kebebasan media benar-benar dapat diwujudkan. Dalam konteks persaingan pada hari ini ujarnya, hanya yang terbaik akan bertahan.

“Sekarang, pembaca, penonton, pendengar sudah pandai menghukum. Bukan macam dulu. Oleh itu, kita nampak sekarang ini banyak perubahan. Saya berharap kerajaan di bawah pimpinan Dato’ Seri Anwar Ibrahim akan mengotakan janjinya untuk membebaskan media. Bukan sahaja membebaskan media dari segi keupayaan mereka untuk menjadi kritikal, untuk menjadi suara bicara, untuk menjadi ‘mata’ dan ‘telinga’ masyarakat, tetapi dalam masa yang sama membebaskan mereka daripada undang-undang yang tidak lagi relevan pada ini”.


30 Pelajar Negeri Perlis Terima Tajaan Pendidikan

Sebanyak 30 pelajar berasal dari Perlis menerima biasiswa pendidikan melalui Pertubuhan Kebajikan Amal Malaysia Sejati dan Kuala Lumpur City College (KLCC).

Tajaan itu hasil kerjasama dengan Yayasan Tuanku Syed Putra (YTSP) Perlis dan Majlis Agama Islam dan Adat Istiadat Melayu Perlis (MAIPs).

Baru-baru ini, Raja Muda Perlis Tuanku Syed Faizuddin Putra Jamalullail turut berkenan berangkat meninjau kemudahan tempat tinggal pelajar Perlis yang sedang menuntut di KLCC, Kuala Lumpur.

Keberangkatan tiba baginda disambut oleh Pengasas KLCC, Profesor Dato’ Dr. Chin See Keat dan Penaungnya yang juga Penaung Pertubuhan Kebajikan Amal Malaysia Sejati, Tunku Rizal Shah Tunku Muszaffar Shah.

Menurut Tunku Rizal Shah, pertubuhannya berbesar hati memperuntukkan penajaan sebanyak 30 biasiswa kepada pelajar daripada negeri Perlis melalui YTSP dan MAIPs. Mereka teruja melihat kesungguhan Tuanku Raja Muda Perlis dalam mengangkat agenda pendidikan di kalangan golongan yang memerlukan.

Sasaran kami adalah memastikan program pendidikan di tahap diploma dalam bidang peruncitan melalui konsep latihan pekerjaan dapat membantu mereka yang berkeperluan, selain memberikan peluang untuk pelajar mengembangkan lagi potensi dalam diri mereka termasuk untuk memulakan perniagaan sendiri,“ jelas beliau.

Dalam pada itu, beliau turut mengalu-alukan penyertaan anak asnaf dan golongan B40 dari Perlis untuk melanjutkan pelajaran di bawah tajaan pertubuhannya dan KLCC di masa hadapan dan berharap agar menjadi pembuka jalan untuk mencapai sasaran mereka, satu pelajar satu tajaan.

Mengiringi Tuanku Syed Faizuddin Putra ke kunjungan tersebut ialah Pengerusi Jawatankuasa Pelajaran MAIPs, Prof Emeritus Datuk Dr. Kamarudin Hussin dan Setiausaha Kehormat YTSP Perlis, Dato’ Johari Mohd Darus.

Turut bersama-sama dalam peninjauan tersebut ialah Pengarah Jabatan Pendidikan Negeri Perlis, Naharudeen Othman dan Ketua Pegawai Eksekutif MAIPs, Haji Mohd Nazim Haji Mohd Noor.


Sebanyak 1601 Graduan UMT Tamat Pengajian

Untuk mendapatkan maklumat terkini, ikuti kami melalui Telegram

Kuala Nerus – Sebanyak 1601 graduan diraikan dengan penuh istiadat dan gilang-gemilang dalam Majlis Konvokesyen Universiti Malaysia Terengganu (UMT) Kali Ke-20 yang berlangsung selama empat sesi bermula pada 11 hingga 12 Disember 2022. Mereka yang diraikan terdiri daripada 171 graduan pascasiswazah, 1297 graduan sarjana muda dan 133 graduan diploma.

Kebawah Duli Yang Maha Mulia (KDYMM) Sultanah Nur Zahirah berkenan membuka sidang pertama majlis konvokesyen itu di Dewan Sultan Mizan, UMT hari ini. Sultanah Nur Zahirah yang merangkap sebagai Canselor UMT dalam titahnya menzahirkan ucapan tahniah kepada semua graduan dan penerima anugerah pada majlis berkenaan.

Beta berharap graduan perlu bersedia menghadapi realiti hidup yang mencabar, bukan sahaja dari segi kemahiran dan kesediaan fizikal untuk memenuhi keperluan pasaran kerja, malahan wajib melengkapkan diri dengan adab dan akhlak yang terpuji.

KDYMM turut berkenan menyampaikan skrol dan Anugerah Ijazah Kehormat Doktor Kemanusiaan kepada Dato’ Dr. Annabel Teh Gallop atas kepakaran dan sumbangan beliau dalam bidang ketamadunan Islam, budaya, seni dan warisan Melayu Asia Tenggara.

Beliau turut berkolaborasi bersama-sama UMT sebagai rakan kerjasama dalam Pameran Manuskrip Al-Quran Emas Warisan Kesultanan Terengganu 2018, serta turut menjadi pakar rujuk antarabangsa dalam usaha UMT, Lembaga Muzium Negeri Terengganu dan Jabatan Warisan Negara mencalonkan Mushaf al-Quran Terengganu sebagai “Memory of The World-UNESCO”.

Pada majlis itu juga, Dato’ Rozano Saad yang merupakan Pengarah Urusan Shell turut dilantik sebagai Profesor Adjung UMT telah membawa kerjasama industri-UMT dalam mencapai matlamat kemapanan bagi menyelesaikan isu alam sekitar. Kepakaran dan sumbangan bakti beliau kepada negara dan dunia juga tidak dapat disangkal, malah turut menerima skrol ijazah kehormat daripada Sultanah Nur Zahirah.

Turut diraikan dalam majlis ini ialah penerima Anugerah Pelajaran Diraja, Anugerah Pingat Emas Canselor, Anugerah Pro-Canselor, Anugerah Pengerusi Lembaga Pengarah Universiti dan Anugerah Naib Canselor.

Menurut Naib Canselor UMT, Profesor Dato’ Dr. Mazlan Abd Ghaffar, UMT terus komited memacu kecemerlangan dalam bidang pengajaran dan pembelajaran dengan melaksanakan pelbagai inisiatif seperti Cetakan Biru (Blueprint) Kebolehpasaran Graduan dan penawaran program pengajian berimpak tinggi yang relevan dan berteraskan industri.

Tambah Naib Canselor UMT ketika berucap dalam majlis tersebut,

UMT perlu memfokuskan pembangunan program pembelajaran sepanjang hayat dan pemerkasaan proses pemantauan perkembangan pencapaian pelajar agar graduan berkualiti dapat dihasilkan.


Krisis Makanan Cetus Kebimbangan Masyarakat Dunia

Isu krisis makanan menjadi perhatian serius pada tahun ini dan menjadi kebimbangan besar masyarakat dunia. Perkara ini bukan lagi sekadar suatu spekulasi, tetapi telah menjadi isu serius yang tidak boleh dipandang ringan . Suara kebimbangan ini bukan hanya lahir daripada pemimpin dan pakar-pakar pemakanan, bahkan  pertubuhan bukan kerajaan (NGO) juga sudah mula bersuara tentang kebimbangan tersebut. Suasana mungkin akan bertambah kritikal pada saat dunia sedang berdepan dengan masalah krisis ekonomi global yang belum diketahui titik penghujungnya.

Menurut laporan AFP, seorang penduduk dunia dianggarkan meninggal dunia dalam tempoh setiap empat saat, sekali gus menggesa komuniti antarabangsa mengambil langkah segera bagi menamatkan krisis kebuluran global. Menerusi surat terbuka kepada semua pemimpin dunia yang menyertai Perhimpunan Agung Pertubuhan Bangsa-Bangsa Bersatu (PBB) di New York, sebanyak 238 organisasi dari 75 buah negara, termasuk Pertubuhan Bukan Kerajaan England (Oxfam), Organisasi Kemanusiaan “Save the Children” dan “Plan International” menzahirkan kebimbangan berhubung dengan tahap kebuluran global pada ketika ini.

“Setakat ini, kira-kira 345 juta orang di seluruh dunia berdepan dengan kebuluran teruk, menyaksikan jumlah itu meningkat lebih dua kali ganda sejak 2019.

Di sebalik jaminan serta janji dari para pemimpin dunia yang tidak akan membenarkan lagi kebuluran berterusan dalam abad ke-21, masalah itu sudah “kekal” di Somalia. Menurut surat tersebut, sebanyak 50 juta orang penduduk berada di ambang kebuluran di 45 buah negara. Menjangkakan 19 700 orang berdepan kematian akibat kebuluran setiap hari, kesemua NGO tersebut menyamakan keadaan itu sama dengan seorang penduduk yang akan mati setiap empat saat.

“Dengan semua kemudahan teknologi dalam sektor pertanian dan teknik yang kita miliki pada hari ini, kita masih bercakap soal kebuluran pada abad ke-21.

“Hal ini bukan soal tentang sebuah negara atau sebuah benua, dan kebuluran tidak pernah mempunyai hanya satu sebab untuk berlaku. Hal ini adalah berkaitan dengan ketidakadilan dalam hak asasi manusia,” kata Mohanna Ahmed Ali Eljabaly dari Persatuan Penjagaan Keluarga Yaman, iaitu satu daripada NGO yang menandatangani surat berkenaan. Jelas Mohanna, semua pihak tidak sepatutnya mengambil pendekatan “tunggu dan lihat” untuk meredakan masalah yang berlaku kerana terdapat nyawa yang bergelut untuk meneruskan kehidupan pada setiap hari.

Makanan merupakan satu perkara asas dalam kehidupan manusia sama seperti tempat tinggal dan pakaian. Adalah tidak wajar apabila krisis kekurangan bekalan makanan boleh berlaku di beberapa buah negara di dunia disebabkan oleh pelbagai faktor. Menurut kesemua NGO berkenaan, krisis kebuluran global disebabkan oleh kemiskinan, ketidakadilan sosial, ketidaksamarataan jantina, konflik, perubahan iklim dan kejutan ekonomi. Perkara yang membimbangkan, krisis makanan yang menimpa dunia sekarang ini membabitkan bekalan makan ruji seperti beras, gandum, bijirin dan jagung yang menjadi keperluan asas setiap individu.

Pemimpin program makanan PBB juga telah memberi amaran bahawa dunia bakal berdepan kecemasan global yang tidak pernah berlaku sebelum ini. Pengarah Eksekutif Program Makanan Dunia PBB, David Beasley memberitahu Majlis Keselamatan PBB bahawa 345 juta orang menghadapi masalah kekurangan makanan yang meruncing di 82 buah negara. Jelasnya, angka itu adalah dua kali ganda bilangan orang tidak mempunyai bekalan makanan mencukupi sebelum COVID-19 melanda pada 2020.

Pakar turut memberi amaran bahawa perang Rusia-Ukraine berisiko menyebabkan kebuluran, menurut laporan tahunan FAO. Konflik Rusia-Ukraine ini telah memburukkan lagi isu keselamatan makanan pada peringkat global. Hal ini termasuklah 70 juta orang yang ditekan dan mengalami kebuluran akibat perang di Ukraine.

Menurut Setiausaha Negara Amerika Syarikat, Antony Blinken, Rusia dan Ukraine menghasilkan satu pertiga daripada bekalan gandum dunia, dan kehilangan komoditi akibat perang yang telah mengakibatkan harga makanan melambung tinggi dan ketidakpastian tentang masa depan keselamatan makanan di seluruh dunia terutamanya di negara miskin. Sekatan tentera laut Rusia di pelabuhan Laut Hitam di Ukraine pula telah mengakibatkan terhentinya penghantaran bijirin daripada pengeksport gandum dan jagung keempat di dunia, sekali gus menyebabkan kekurangan bekalan dan meningkatkan kes kelaparan di negara berpendapatan rendah.

Menurut Blinken lagi, kekurangan bahan api dan baja di kebanyakan negara dan lonjakan harga makanan yang pantas menggugat kestabilan rakyat, meningkatkan kebuluran, kekurangan zat makanan, mendorong penghijrahan dan menyebabkan ketidakstabilan ekonomi yang lebih teruk.

Setiausaha Agung PBB, Antonio Guterres berkata, setakat ini tiada penyelesaian berkesan untuk krisis makanan tanpa mengintegrasikan semula pengeluaran makanan Ukraine, serta produk makanan dan baja yang dihasilkan oleh Rusia dan Belarus ke pasaran dunia.

Perubahan iklim pula menjadi alasan utama yang menyebabkan gangguan cuaca seperti kekeringan yang menjadikan penghasilan produk semakin berkurangan. Kenaikan harga minyak dunia dan gas yang turut mempengaruhi harga pengeluaran makanan akan mempengaruhi hasil pengeluaran di pelbagai negara.

Krisis makanan lebih parah disebabkan kekurangan pengeluaran makanan tempatan, iaitu legasi polisi silam. Polisi ini tidak mencukupi untuk memenuhi permintaan makanan tempatan, lalu menyumbang kepada inflasi harga, selain inflasi import terutamanya minyak dan baja.

Pengarah Eksekutif Dana Global untuk melawan AIDS, Tuberkulosis dan Malaria, Peter Sands, memberi bahawa amaran situasi itu berpotensi mencetuskan malapetaka baharu berhubung dengan aspek kesihatan dunia.

Sands berkata, kekurangan makanan yang dihadapi ketika ini secara tidak langsung mengakibatkan lebih ramai yang meninggal dunia bukan sahaja kerana kelaparan tetapi disebabkan antibodi badan yang rendah untuk melawan penyakit berjangkit akibat pengambilan makanan tidak berzat.

Penduduk dunia yang berdepan dengan isu kelaparan meningkat kepada 193 juta tahun lalu ketika konflik perubahan iklim dan krisis ekonomi merosakkan kehidupan, demikian menurut Pertubuhan Makanan dan Pertanian (FAO). Agensi PBB itu memaklumkan bahawa hampir 40 juta lagi individu berada dalam krisis “keselamatan makanan yang teruk” pada tahun lalu.

Daripada 53 buah negara yang berdepan dengan isu itu, Republik Demokratik Congo, Ethiopia, Yaman dan Afghanistan paling teruk terkesan, terutamanya Afghanistan yang menyaksikan jutaan penduduknya kelaparan selepas negara itu terjerumus dalam krisis kewangan selepas Taliban mengambil alih pemerintahan tahun lalu.

Krisis makanan juga berkaitan rapat dengan kemelesetan ekonomi global sebagaimana amaran oleh sebuah agensi PBB berikutan kesan serius kemelesetan global yang disebabkan oleh dasar kewangan negara membangun. Pengarah Urusan IMF, Kristalina Georgieva berkata, dalam konteks memperketat dasar kewangan, dasar fiskal tidak boleh terus dibiarkan kerana krisis kos sara hidup melanda sebahagian masyarakat secara mendadak.

“Kami memerlukan bank pusat untuk bertindak tegas kerana inflasi sangat degil. Hal ini tidak baik untuk pertumbuhan dan sangat buruk bagi orang miskin,” katanya. Jelasnya lagi, inflasi sebenarnya merupakan cukai terhadap orang miskin.

Georgieva menjelaskan, dasar fiskal yang menyokong semua orang secara sembarangan dengan menekan harga tenaga dan memberikan subsidi adalah bertentangan dengan tujuan asas dasar kewangan.

“Jadi, anda mempunyai dasar kewangan yang meletakkan kaki pada brek dan dasar fiskal meletakkan kaki pada pemecut,” katanya selepas mengambil bahagian pada persidangan keselamatan makanan di Riyadh baru-baru ini.


“Merdeka Ekonomi”: Mendukung Konsep Keselesaan dan Kesejahteraan Rakyat

Untuk mendapatkan maklumat terkini, ikuti kami melalui Telegram

Daripada sebuah negara pertanian yang hampir separuh penduduknya miskin, Malaysia kini selangkah menuju ke tahap negara berpendapatan tinggi. Kemajuan pembangunan negara ini adalah meluas setelah 65 tahun mencapai kemerdekaan, disebabkan oleh rakyatnya rata-ratanya berpendidikan, mempunyai sistem kesihatan berkualiti, infrastruktur yang baik serta jalinan sistem pengangkutan yang menyeluruh. Malaysia berada di pentas global, berdaya saing dan merupakan antara pilihan untuk destinasi pelaburan global. Kajian Bank Dunia, The Growth Report (2008), menyenaraikan Malaysia sebagai antara 13 buah negara yang dianggap “berjaya” dalam konteks pembangunan.

Apa-apa jua kejayaan pembangunan yang dilaporkan; kemasukan pelaburan langsung asing (FDI), penawaran pekerjaan, kemajuan digital, peningkatan eksport, kehebatan penyelidikan dan inovasi, kemajuan teknologi, kecekapan perkhidmatan awam, jalinan lebuh raya yang efisien, tahap produktiviti yang semakin tinggi dan pelbagai lagi petunjuk pembangunan– menyumbang kepada kesejahteraan hidup rakyat. Tahap pendapatan adalah antara ukuran yang penting dalam menilai kejayaan pembangunan. Di manakah kita sekarang? Apakah kejayaan pembangunan yang dilaporkan disumbangkan kepada rakyat? Adakah rakyat menikmati keselesaan dan kesejahteraan?

Natijahnya, manfaat pembangunan tidak tersebar kepada semua kelas pendapatan. Secara umumnya, pendapatan semua lapisan masyarakat (B40, M40, dan T20) telah meningkat tetapi kadarnya tidak sama. Golongan T20, jelas lebih menikmatinya. Golongan berpendapatan B40 dan M40 tidak menikmati kejayaan pembangunan negara seperti golongan T20. Pastinya salah jika kita mahukan semua mempunyai pendapatan yang sama. Kepelbagaian tahap pendapatan tetap akan wujud dan turut menjadi faktor dorongan untuk bersaing, berusaha lebih gigih dan adalah kurang wajar untuk menyalahkan golongan T20.

Perkara yang perlu diperbaiki ialah perkara yang sampai dan boleh dicapai oleh kumpulan pendapatan menengah dan rendah, iaitu “kadar” peningkatan pendapatan rendah dan malar bagi golongan B40 dan M40. Dengan mengambil kira kenaikan kadar inflasi dan ragam penggunaan, berkemungkinan kehidupan mereka lebih tertekan. Polisi berbentuk bantuan boleh diteruskan tetapi tidak mampu  untuk menyelesaikan masalah. Penekanan kepada pengupayaan dan peluang menjana pendapatan perlu ditingkatkan. Strategi pertumbuhan berpendapatan rendah diperlukan. Sekiranya dibiarkan, ramai yang akan terperangkap dan ini akan menjadikan Malaysia sebuah “negara maju, tetapi rakyatnya tidak”.

Hampir separuh daripada rakyat Malaysia mempunyai pendapatan yang rentan mudah terjejas. Pendapatan tahap menengah Malaysia ialah RM5873. Tahap pendapatan ialah 2.5 kali dari Garis Kemiskinan, iaitu pada RM5520 yang dianggap rentan mudah jejas. Pandemik COVID-19 jelas memaparkan kerentanan ini. Sekitar 97% usahawan di Malaysia terlibat dalam sektor Perusahaan Mikro, Kecil dan Sederhana (PMKS). Sekitar 66% tenaga kerja Malaysia pula bekerja dengan PMKS dan sebahagian besar darinya (70%) adalah daripada perusahaan Mikro (kurang dari 5 pekerja) sangat rentan dan dalam sektor tradisional. Ramai golongan B40 juga terlibat dalam sektor informal, iaitu tiada pendaftaran perniagaan dan tiada perlindungan sosial.

Sektor perkhidmatan pula menyumbang 55% daripada ekonomi negara tetapi umumnya dipelopori oleh aktiviti lazim tidak bersifat canggih. Pertaruhan Malaysia menjadi hebat apabila banyak bersandarkan kepada sektor industri pembuatan (36% dari GDP) dan umumnya yang diraikan ialah kemasukan pelaburan asing FDI. Adakah cukup sekadar sektor pembuatan sahaja? Bagaimanakah pula dengan sektor yang lain? Profesor Dani Rodrik, sarjana pembangunan dari Harvard pernah menyatakan bahawa tiada negara boleh menjadi hebat selagi aktiviti ekonomi domestik dan penduduknya tidak hebat. FDI memang diakui penting, tetapi sekiranya FDI dikeluarkan, di manakah kedudukan Malaysia?

Polisi untuk meningkatkan kualiti dan keupayaan PMKS perlu ditingkatkan. Adalah penting untuk menarik pelaburan asing (FDI), tetapi kemajuan pelaburan dan keupayaan perusahaan tempatan (DDI) mestilah menjadi agenda utama, setanding dengan FDI. Masalah buat majoriti rakyat ialah kehidupan yang tertekan dan tidak selesa. Kehidupan mereka hanya “cukup-cukup” sahaja. Benar kemiskinan masih wujud di Malaysia, iaitu kadar terkini dilaporkan sekitar 8.4%.  Menangani kemiskinan tetap penting tetapi setelah 65 tahun merdeka, majoriti masalah rakyat telah berubah kepada “tidak selesa”, bukan kemiskinan. Keresahan yang selalu dilaporkan ialah mengenai hidup tertekan dan tidak selesa yang menjurus dari kemiskinan.

Penggubal dasar perlu menilai “keselesaan” dengan lebih jelas. Sehingga kini, belum ada pentakrifan dan pengumpulan data rasmi yang menunjukkan tahap keselesaan. Penggunaan data golongan berpendapatan B40, M40 dan T20 tidak membantu. Data tersebut merupakan ukuran kelas ekonomi secara “matematik relatif”, namun tidak membawa makna kualiti kehidupan secara langsung, dan hal ini tetap ada walaupun di negara yang paling kaya di dunia. Keselesaan turut tertakluk pada lokasi dan tanggungan. Sebagai contoh, ukuran yang pernah dikeluarkan oleh Kumpulan Wang Simpanan Pekerja (KWSP) menunjukkan, isi rumah seramai empat orang memerlukan pendapatan sebanyak RM6810 di Lembah Kelang, sementara di Alor Setar ialah RM5350. Ertinya sebahagian daripada golongan M40 dan ke bawah masih belum dapat hidup dengan selesa. Mereka mungkin keluar dari kelas B40 tetapi hidup tidak selesa. Malah terdapat golongan yang mungkin berada dalam kategori M40 tetapi hidup tertekan.

Kesejahteraan mempunyai cakupan yang luas, melangkaui tahap pendapatan dan kuasa beli, dan bukan semuanya boleh diukur dengan nilai monetari. Perpaduan, keselamatan, toleransi kepelbagaian bangsa dan agama, kebahagiaan rumah tangga, keharmonian masyarakat, alam sekitar yang bersih, tadbir urus yang baik, kebebasan bersuara, jaminan hak asasi dan beberapa ukuran pembangunan yang lain adalah bersifat “awam”, tiada empunya mutlak adalah penting dalam menilai kesejahteraan. Umumnya, peningkatan pendapatan berkemungkinan membolehkan aspek kesejahteraan bersifat “awam” ini direalisasikan.

Sebagai kayu ukur, tahap pendapatan yang membolehkan kehidupan yang selesa wajar menjadi sasaran perancangan pembangunan ekonomi, bukan sekadar miskin atau kaya, tetapi tahap keselesaan. “Merdeka ekonomi” seharusnya dimanifestasikan oleh peningkatan kesejahteraan kehidupan. Belanjawan 2023 boleh menjadi medan perbicaraan aspek keselesaan ini. Negara Berpendapatan Tinggi yang bagaimana anda mahukan? Lagu patriotik Wawasan 2020-Malaysia,iaitu lagu bertemakan negara berpendapatan tinggi menjelang 2020 telah didendangkan hampir 30 tahun. Namun begitu, saban tahun kita mengukur pendapatan perkapita negara, dan sejauh manakah lagi untuk mencapai wawasan ini?

Wawasan 2020 sudah berlabuh. Matlamat Malaysia untuk menjadi sebuah negara maju dan berpendapatan tinggi masih belum dicapai. Tanah yang luas, penduduk yang ramai, sumber asli yang banyak bukan lagi syarat utama sebuah negara menjadi hebat. Asas ekonomi yang canggih berupaya mengaplikasikan teknologi tinggi, disokong oleh ekosistem dan infrastruktur yang lengkap, kecekapan kerajaan, kestabilan politik dan kesediaan bakat yang hebat mempengaruhi daya saing negara.

Sepanjang 30 tahun, negara mengharungi empat krisis ekonomi yang merencatkan pertumbuhan; iaitu Krisis Ekonomi Asia Timur (1997/98), Krisis Dot.Com (2001), Krisis Kewangan Global (2008/09) dan terkini Krisis Pandemik COVID-19 (2020/21).  Pendapatan per kapita meningkat dari USD2400 pada tahun 1990 ke USD10570 pada tahun 2020. Negara telah ketinggalan sebanyak 17% berbanding dengan pendapatan tinggi. Jarang-jarang sekali kita bertanya, bagaimanakah negara berpendapatan tinggi yang kita mahukan? Bagaimanakah corak kehidupan yang kita idamkan untuk Malaysia apabila status negara berpendapatan tinggi tercapai?

Adakah kita mahu menjadi seperti Amerika Syarikat? Jika disentuh mengenai perbandingan kos, Amerika Syarikat yang merupakan negara berpendapatan tinggi, kerana  pendapatan pertengahannya ialah A.S.$ 61 937, iaitu sekitar A.S.$5162 sebulan. Jika mengikut “angka” (tidak dilihat dari segi mata wang) nilai tersebut lebih kurang menyamai Malaysia, iaitu RM5873 pendapatan pertengahan bulanan. Terkini, akibat COVID-19, kadar kemiskinan di Amerika ialah 11.4%, iaitu jauh lebih tinggi dari Malaysia, iaitu 8.4%. Kos perubatan adalah sangat mahal dan sekitar 56% rakyat Amerika mempunyai insurans. Selebihnya, sakit biasa “dirawat sendiri” dan membeli ubat tidak terkawal melalui ubat belian kaunter di farmasi. Bagi ubat terkawal, hanya doktor yang boleh memberikan preskripsi dan juga hanya boleh dibeli daripada ahli farmasi berdaftar. Adakah sistem ini lebih baik?


Pendidikan Pilihan Raya: Sinar Hala Tuju Kepimpinan Negara

Lebih daripada separuh rakyat Malaysia tidak berminat untuk berbincang mengenai pilihan raya, walaupun dalam tempoh “musim” pilihan raya itu sendiri. Terdapat banyak kajian akademik yang telah dijalankan mendapati bahawa rakyat Malaysia yang layak mengundi, iaitu kumpulan yang berumur 21 tahun ke atas (kini 18 tahun ke atas) tidak ghairah untuk bercakap dan terlibat dengan pilihan raya. Misalnya, jika dilihat statistik keluar mengundi pada Pilihan Raya Negeri terbaharu sebelum Pilihan Raya Umum ke-15, iaitu Pilihan Raya Negeri (PRN) Johor yang telah berlangsung pada bulan Mac yang lalu, hanya 54.92% peratusan keluar mengundi dicatatkan.

Keadaan ini pastinya sesuatu yang amat membimbangkan terutamanya bagi sebuah negara yang mengamalkan sistem pemerintahan Demokrasi Berparlimen seperti Malaysia. Pilihan raya merupakan inti utama yang terdapat dalam sistem demokrasi. Oleh itu, jika majoriti rakyat dalam negara yang mengamalkan demokrasi tidak cenderung untuk terlibat dalam proses demokrasi, maka situasi ini perlu diberi penelitian khusus oleh semua pihak.

Terbaharu, rakyat Malaysia sekali lagi ditawarkan peluang untuk terlibat secara langsung dalam pemilihan pemimpin negara sama ada di peringkat kerajaan Persekutuan mahupun di peringkat negeri. PRU-15 telah pun dijalankan pada bulan November 2022 yang lalu. Dengan situasi politik negara yang menyaksikan terdapat ramai calon yang bertanding bagi satu-satu kawasan pilihan raya, adakah situasi ini mampu menarik minat rakyat Malaysia untuk terlibat dalam proses demokrasi ini?

Persoalan yang timbul, adakah rakyat Malaysia yang layak untuk mengundi pada pilihan raya tertarik dengan tawaran calon pilihan raya di kawasan masing-masing sehingga timbul kesedaran untuk keluar mengundi? Mengundi dalam pilihan raya memerlukan kesedaran, kebijaksanaan, penelitian serta pendidikan yang berkaitan kerana proses ini merupakan nadi penting yang menentukan “nyawa” bagi sebuah negara pada masa akan datang. Walaupun peratusan keluar mengundi boleh dijadikan petunjuk utama, namun faktor lain juga perlu dipertimbangkan untuk menilai tahap kesedaran rakyat berkaitan dengan pilihan raya. Antaranya termasuklah tahap pendidikan dan pengetahuan rakyat (pengundi) berkaitan proses pilihan raya.

Rakyat perlu didedahkan dengan pendidikan pilihan raya pada usia yang paling awal. Tambahan pula dengan penetapan baharu yang bermula PRU-15 lalu, remaja yang berusia 18 tahun telah layak mengundi. Oleh itu pendidikan yang berkaitan dengan pilihan raya perlu diketengahkan kepada remaja seawal usia 15 tahun ataupun lebih awal lagi. Hal ini penting untuk melengkapkan pengundi dengan ilmu pilihan raya yang sepatutnya difahami dengan lebih baik.

Pendidikan pilihan raya bukan sekadar untuk memahami aspek teknikal semasa proses mengundi, malah lebih daripada itu. Pendidikan pilihan raya seharusnya merangkumi pelbagai aspek termasuklah  cara terbaik untuk membuat penilaian dalam pemilihan calon yang perlu diundi. Pengetahuan yang baik berkaitan proses pentadbiran negara, konsep kerajaan persekutuan dan kerajaan negeri, asas pelantikan Perdana Menteri serta hal-hal yang berkaitan dengan sistem pemerintahan negara berdasarkan Perlembagaan Malaysia amat perlu difahami oleh setiap pengundi.

Bagi mencapai hasrat negara untuk menjadi sebuah negara maju pada masa akan datang, adalah menjadi kewajipan setiap rakyat untuk memilih barisan kepemimpinan negara yang berkelayakan bagi menerajui negara. Proses memilih tampuk kepemimpinan negara yang berlaku dalam pilihan raya ini perlu berjalan dengan minda pengundi yang faham tentang cara dan kesan daripada undi yang dilakukan.

Pengundian yang dibuat bukan sekadar mengundi kerana calon ialah kenalan, saudara, ataupun berdasarkan pertimbangan peribadi, tetapi perlu dilakukan berdasarkan penilaian keseluruhan berkaitan calon dan parti politik yang diwakilinya. Hal ini wajib kerana pengetahuan yang berkaitan dengan proses pembentukan kerajaan selepas pilihan raya akan menjelaskan bahawa betapa pentingnya setiap calon yang dipilih perlu berada dalam kumpulan parti politik yang berwibawa dan bertanggungjawab. Hal ini dikatakan demikian kerana berdasarkan Perlembagaan Malaysia, pemilihan teraju utama pentadbiran negara, iaitu Perdana Menteri adalah berdasarkan sokongan kumpulan majoriti ahli Parlimen yang menguasai Parlimen. Hal ini bermakna, pemilihan pengundi perlu berdasarkan kumpulan, bukan sekadar calon secara individu. Sebagai contoh, jika calon terbaik yang diundi mencapai kemenangan, namun kumpulan parti politik yang diwakilinya bukan majoriti di Parlimen, maka calon terbaik yang dipilih itu tidak akan berjaya membentuk kerajaan dan tidak berjaya menjadi sebahagian daripada penggubal dasar negara.

Proses pendidikan yang berkaitan dengan pilihan raya merupakan satu penerapan ilmu yang berterusan, dan bukan sekadar maklumat yang hanya disampaikan secara bermusim dan ringkas. Pemahaman yang jelas berkaitan dengan tata urus pentadbiran negara perlu difahami oleh setiap rakyat yang layak mengundi, walaupun pengetahuan tersebut hanya pada peringkat asas. Jika tidak, negara hanya akan melahirkan generasi yang sama bentuk pemikirannya berkaitan dengan pilihan raya, iaitu hanya menganggap pilihan raya sekadar “pesta” memilih dan mengundi calon berdasarkan apa-apa yang ditawarkan pada masa tersebut dan bersifat jangka pendek. Contohnya, pada musim pilihan raya akan ada calon yang akan membelanjai makan pengundi di kawasannya, menghadiahkan sesuatu dalam bentuk material dan sebagainya. Pada hakikatnya, pengundi perlu membuat keputusan bukan hanya sekadar apa-apa yang diperoleh pada waktu kempen pilihan raya, tetapi untuk jangka masa panjang dan untuk kepentingan rakyat dan negara secara keseluruhan.

Kesedaran tentang cara memilih dengan tepat dan betul seharusnya dijadikan sebahagian daripada kandungan dalam pendidikan pilihan raya. Pihak berwajib seperti Kementerian Pendidikan Malaysia misalnya perlu mengambil inisiatif agar setiap pelajar yang berusia 15 tahun diberikan pendedahan yang sebaik-baiknya berkaitan dengan proses pentadbiran negara. Kandungan pendidikan pilihan raya juga mesti merangkumi aspek asas konsep Demokrasi Berparlimen, Raja Berperlembagaan serta tatacara pengurusan negara yang diterajui oleh tiga badan utama, iaitu Eksekutif, Perundangan dan Kehakiman.

Jika masyarakat masih menyimpan harapan dan keinginan untuk melihat Malaysia sebagai sebuah negara yang maju dalam semua aspek pada masa akan datang, maka hasrat tersebut perlu bermula dengan pemilihan pentadbiran yang baik dan berwibawa. Sebagai sebuah negara sedang membangun, Malaysia amat perlu diterajui oleh barisan kepemimpinan yang memahami hala tuju negara serta menepati ciri-ciri seorang pemimpin yang sepatutnya. Untuk itu, menjadi tugas pengundi untuk memilih calon yang sesuai berpandukan pengetahuan serta pendidikan yang berkaitan  dengan pilihan raya kelak.

Penulis, Pensyarah Kanan, Kolej Ekonomi Tenaga & Sains Sosial, Universiti Tenaga Nasional, Kampus Putrajaya.


Untuk mendapatkan maklumat terkini, ikuti kami melalui Telegram

Kota Kinabalu – Panel Penilai bersetuju memilih buku bertajuk Pelaksanaan Perakaunan Asas Akruan dalam Sektor Awam di Malaysia: Isu Kewajaran dan Kesesuaian, penulis Rasid Mail, tahun terbit 2020 sebagai Penerima Anugerah Buku Terbaik Ketua Menteri Sabah 2020/2021 bagi Kategori Terbitan Dewan Bahasa dan Pustaka (DBP).

Pada masa yang sama, buku bertajuk Monyet Bangkatan di Hutan Bakau Sabah, penulis Joseph Tangah dan Arthur Y.C. Chung, tahun terbit 2021 pula memenangi bagi Kategori Terbitan Luar, iaitu Jabatan Perhutanan Sabah.

Anugerah ini merupakan pengiktirafan dan penghargaan bertaraf negeri terhadap buku yang bermutu tinggi hasil karya penulis Sabah khusus untuk penulisan buku umum.

Antara objektif utama anugerah ini adalah untuk menggalakkan penulis, pensyarah, penyelidik dan golongan profesional dalam kalangan warga Sabah menulis buku umum; memberikan penghargaan kepada penulis yang berjaya menghasilkan bahan bacaan berkualiti khususnya buku; dan memperbanyak penerbitan buku umum dalam bahasa Melayu yang mengetengahkan pelbagai aspek berkaitan citra dan kearifan tempatan negeri Sabah.

Menurut penganjur, tarikh penyertaan anugerah ini telah dibuka pada 31 Mac 2022 hingga 10 Jun 2022. Sebanyak 11 penyertaan diterima, iaitu dua buah buku terbitan DBP dan sembilan buah buku terbitan luar.

Penerima Anugerah Buku Terbaik Ketua Menteri Sabah 2020/20221 akan menerima hadiah berupa wang tajaan Kerajaan Negeri Sabah sebanyak RM5000 bagi kategori terbitan DBP dan kategori terbitan luar.